ЯНГИ ДУНЁ » Ўзбек мумтоз адабиёти\n(тарихий достон, охири)\nЁз очилдию баҳор ўлди яна,\nСут ила борча черик тўлди яна.\nБўлди юғроту қимиз бас бисёр,\nБўлди айш қалъа элига душвор.\nКўчлар келди соғинлар била,\nЭл фараҳ қилди соғинлар била.\nОтға ўт бўлдию элга айрон,\nИчкари бор эдилар эл ҳайрон.\nҲеч ёндин йўқ аларға уммед,\nМеҳнати тушти аларға жовид.\nЙиғилиб Чинсўфига бордилар,\nЙиғлабон, бир неча ёлбордилар. Read the rest of this entry »\nKommentarer inaktiverade för Шайбонийнома (25)\nХусравшоҳ Қундузга бориб имом-уз-замон қиличиға учроғони\nБу бўлак чун қойитиб бордилор,\nИшларини айтиб бордилор.\nБўлди мирзолари бисёр малул,\nПиру барнолари бисёр малул.\nДедилар: “Эмди бу жузви иштур,\nЧоржўлиқ била не сончиштур?!\nКўроли ким не қилур Хусравшоҳ,\nКим анго Шоҳи Замондур ҳамроҳ”.\nУл замондинки ёғи эрди ёвуқ,\nБир-ики ой ўтуб эрди ёвуқ, Read the rest of this entry »\nKommentarer inaktiverade för Шайбонийнома (24)\nКенгошиб ҳар сори илғор йиборгонлари\nЙиғилиб келди эса яхши-ямон,\nКепаку арпаю буғдою самон,\nБир неча йиғлашиб ўлтурдилар,\nБир-бирин меҳр била кўрдилар.\nДеди Мирзоки: “Будур Шоҳи Замон,\nБорчангиздин улуғ улдур султон.\nМанинг ўрнумда ани шоҳ қилинг,\nБорчангиз онинг эшигига келинг.\nҲар наким ул деса, андоқ қилингиз,\nМулкнинг маслаҳатини билингиз”.\nБорча зоҳирдо қилиб сўзни қабул,\nБўлдилар ботин аро асру малул. Read the rest of this entry »\nKommentarer inaktiverade för Шайбонийнома (23)\nҲазрати имом-уз-замон ва халифат-ур-раҳмон Бухороға келиб, Убайд Султонни тўйлоғони ва Хоразм вилоятиға лашкар тортиб борғони ва Хоразм элини қабоб қўрғон тегросида турғонлори.\nҲазрати хони вали андеша,\nВолийи шухи шужоатпеша.\nТахтида ўлтурубон бир неча кун,\nТахт элини кўрубон бир неча кун,\nИниси мақбарасин қилди тавоф,\nҚилди даъват била ул ерни матоф.\nДаъвате айлади беҳадду қиёс,\nДаъватин еб дедилар борча сипос.\nЧунки даъват иши бир ён бўлди,\nХони аъзам яна гирён бўлди. Read the rest of this entry »\nKommentarer inaktiverade för Шайбонийнома (22)\nЖон ва жонон можароси\nМуҳтарам устозимиз Нажмиддин Комиловнинг хотиралари ҳамиша барҳаёт! Ушбу мақола домламиздан бебаҳо ёдгорлик сифатида сақланиб қолди. Таҳририят.\nАлишер Навоийнинг лирик асарлари жамланган «Хазоим ул маоний» девонида икки ярим мингдан ортиқ ғазал бор. Шарқ адабиётида бирор шоирга бунчалик кўп ғазал ёзиш насиб бўлмаган. Аммо гап фақат сонда эмас. Навоий қалбидан қуйилиб чиққан ғазалларнинг ҳар бири даҳо ижодкорнинг беназир санъати ва теран тафаккуридан гувоҳлик берадиган бадиий дурдона, мўъжизадир. Бу бадиий миниатюраларнинг яратилганига беш асрдан ошди, лекин кеча ёзилгандай ҳамон руҳимиз, шууримизни ғалаёнга солиб, дилларга ҳаловат бағишлайди, ўқиган сари яна ўқигингиз, байтлар қатидаги сеҳрли ва сирли маъноларни теранроқ, тўлароқ англаб олгингиз келади. Буюк ўзбек шоири салафлари ижод-хонасида камолга етган кўҳна жанрнинг имкониятларини истифода этиб, бемисл маҳорат кўрсатиш, хазоя билмас шеърий гулшанлар яратиш баробарида ўзи мустақил равишда янги ифода усулларию услублар ихтиро қилди, ижодий тажрибалар, улкан изланишлар йўлидан бориб, ғазал инкишофини баланд чўққиларга олиб чиқди. Read the rest of this entry »\nKommentarer inaktiverade för Жон ва жонон можароси\nСултон вафотидин бурун Валибекнинг келгони ва Хусравшоҳнинг воқеаси\nВалибек ҳам ўта олмай ҳайрон,\nТоғ ичинда юрумиш саргардон.\nБузулиб навкари ошифта бўлуб,\nЎзи ул қиссадин олифта бўлуб.\nТуруб эрди анго етти бу хабар:\n“Ким етиб ҳукми худойи акбар,\nБорди Бобур қотиға Хусравшоҳ,\nТенгри ул хирсни қилди гумроҳ.\nҚўлидин чиқди зимоми тақдир,\nНавкари тузди кўзинча бир-бир. Read the rest of this entry »\nKommentarer inaktiverade för Шайбонийнома (20)\nМузаффариддин Султон Маҳмуд Баҳодир имом-уз-замон ҳазратиға кўрунуш учун борғони, ҳазрати имом-уз-замон шукрона учун тўй тортиб, Султонни меҳмон қилғони\nЧун эшитти муни Султон Маҳмуд,\nКўнгли Кеш мулкида бўлди хушнуд.\nБорди Кешдин басе хонга ўтру,\nХон дема, жони жаҳонға ўтру.\nУл Самарқандда етти хонға,\nХон доғи қилди карам Султонға.\nТўйлади онию меҳмон қилди,\nЁнги бошдин они султон қилди.\nТутти шукрона учун суҳбатлар,\nБерди Султон элига давлатлар.\nТуздилар ул икки кўр шоҳона,\nҚўрага бирла қуруб паймона. Read the rest of this entry »\nKommentarer inaktiverade för Шайбонийнома (19)\nҲазрати имом-уз-замон тобуғидо Боқи Тархон элчи йибориб, нусратшиор машкар қўшулғони ва машкар Балх устиго бориб, шоҳ Замонни қочурғонлори ва муддати Балхни қабол қилиб Хусравшоҳни даралорга қочуриб, мурожаат қилғонлари\nҲазрати хони Шайбони лақабим,\nШоҳи зи шавкати олий насабим.\nМўғул андешасидин чун тинди,\nЎзининг тахтгаҳиға етти.\nБир икки ой фароғат қилди,\nУл мўғулчин била ким ойтилди.\nЯна тушти бошиға бу савдо,\nКим Ҳисор устиға соғой ғавғо.\nОтлониб Қарши сори кеди ўзи,\nБори инилариға борди сўзи. Read the rest of this entry »\nKommentarer inaktiverade för Шайбонийнома (17)\nҲазрати имом-уз-замон ва халифат-ур-раҳмон мўғул устиға отлониб Жаҳонгир Мирзони қочуруб, Хўжанд қалъасини олиб бузғони\nҲазрати хони Сулаймон миқдор\nЎзининг тахтида чун топти қарор,\nАйлади ҳукмким қотлонсунлор,\nБир ой ўтгоч черик отлонсунлор.\nКим мўғул ишини бир ён қилоли,\nФатҳу нусрат била қойтиб келоли.\nАлачахон доғи бир сардорин\nЙибориб, айлади меҳр изҳорин.\nИки бошлиқ бек ила икки хон\nҚилдилар икки минг албончи равон. Read the rest of this entry »\nKommentarer inaktiverade för Шайбонийнома (13)\nЮруди рахши мурод устида,\nЛангари Шайхи Имод устида.\nЧерики борча йиғилди андо,\nХасмнинг ҳолини билди андо.\nВаҳшда турғонидин топти хабар,\nВаҳш оҳанги тузуб қилди назар.\nЧорлотиб жумлайи султонларни,\nТилотиб Рустами достонларни,\nДеди: “Эй олам аро султонлар,\nЧектингиз мулк учун кўп жонлар. Read the rest of this entry »\nKommentarer inaktiverade för Шайбонийнома (12)


41-дарс. Ишларнинг хотимасига қараб якун ясалади (Сунний ақийдалар) - ISLOM.INFO | ISLOM HAQIDA\nАввалги дарсимиздаги ҳадиснинг давомида нима учун одамлар бир-бирларининг ёки ўзларининг бадбахт ёки некбахтлигини била олмасликлари баён қилинмоқда.\nПайғамбаримиз ҳадиснинг бу қисмини «Ундан бошқа илоҳу маъбуд йўқ Зот билан қасамки», деб бошламоқдалар. Бу эса келажак гапнинг ўта муҳим эканига далолатдир.\n«…бирингиз аҳли жаннатнинг амалини қилиб келиб, ўзи билан жаннатнинг орасида бир аршин қолганда, ундан ўша китоб ўзиб кетиб, дўзах аҳлининг амалини қиладида, унга киради».\n«Албатта, бирингиз дўзах аҳлининг амалини қилиб келиб, ўзи билан дўзах орасида бир аршин қолганида, ундан ўша китоб ўзиб кетиб, аҳли жаннатнинг амалини қилади-да, жаннатга киради».\nБунақаси ҳам бўлиши мумкин. Умр бўйи нима қилиб юрган бўлса-да, охирги пайтда инсонлиги қўзиб, яхши бир амал билан ҳоли батамом ўзгариб қолиши мумкин.\nШунинг учун ҳам ақоид уламолари ушбу ҳадиси шарифни ва шунга ўхшаш бошқа ҳадисларни далил қилиб: «Аҳли қибладан муайян шахснинг жаннатий ёки дўзахий эканлигига қатъий ҳукм қилиб бўлмайди», дейдилар.\nАммо юқорида зикр қилинган икки ҳолатда ҳам қадарнинг, Аллоҳнинг азалий илмининг мажбурий таъсири йўқ. Китобнинг ўзиб кетиши эса унда ёзилган илмнинг ўта аниқ ва пухта эканини билдиради, холос.\nУшбу ҳадиси шарифда Аллоҳнинг илми шомилу комил, аниғу пухта, ҳамма нарсани қамраб олувчи экани баён қилинди. Бу ҳақиқатни бирма-бир ўрганиб чиқдик. Ҳадиснинг охирида инсон ўз амали асосида ҳукм чиқариб, Аллоҳни унутиб қўймаслиги ёки кўнгли бир оз бўлса ҳам бошқа томонга бурилиши мумкин эмаслиги таъкидланмоқда.\nҲеч ким «Умрим бўйи яхши амал қилдим, энди албатта жаннатга кираман», деб хотиржам бўлмасин! Ҳатто умрининг охирги лаҳзасида ҳам иш бошқачага айланиб кетиши мумкин. Чунки ҳамма нарса Аллоҳнинг амри билан бўлади.\nҲеч ким «Мен умрим бўйи гуноҳ қилиб ўтдим, энди албатта дўзахга тушаман», деб ноумид бўлмасин! Ҳатто умрининг охирги лаҳзасида ҳам иш бошқачага айланиб кетиши мумкин. Чунки ҳамма нарса Аллоҳнинг амри билан бўлади.\nИшларнинг хотимасига қараб якун ясалади. Умрнинг интиҳоси қачонлигини ҳеч ким билмайди. Шунинг учун ҳаётнинг ҳар лаҳзасини умрнинг охири деб билиш керак.\nЯхшилик қилиб юрганлар охирги иши ёмонлик бўлиб қолмаслиги учун интилиши керак.\nЁмонлик қилганлар қолган ҳар бир лаҳзани умрнинг охирги лаҳзаси, деб яхшилик қилишга ўтиши керак.\nҚазо ва қадарга бўлган иймоннинг фойдаси ҳам шунда! Кишини доимо яхшиликка чорлаб, ёмонликдан қайтариб туришда!\nعَنِ ابْنِ عُمَرَ رَضِيَ اللهُ عَنْهُمَا، عَنِ النَّبِيِّ صَلَّى اللهُ عَلَيْهِ وَسَلَّمَ قَالَ: «كُلُّ شَىْءٍ بِقَضَاءٍ وَقَدَرٍ، حَتَّى الْعَجْزُ وَالْكَيْسُ». رَوَاهُ الشَّيْخَانِ وَمَالِكٌ.\n«Ҳар бир нарса, ҳатто ожизлик ва ақллилик ҳам қазои қадар билан», дедилар».\nПайғамбаримиз соллаллоҳу алайҳи васаллам ўзларининг ушбу ҳадисларида ҳар бир нарса қазои қадар билан бўлишини таъкидламоқдалар. Бунга иймон келтириш мўмин-мусулмон одамнинг Аллоҳга бўлган иймонининг тугал бўлишидир.\nҲадиснинг охирида кишилар унча эътибор бермайдиган икки нарса – ожизлик ва ақллилик ҳам қазои қадар ила экани айтилмоқда. Албатта, бу нарсалар фитрий, асл табиатда бор нарсалар бўлиб, Аллоҳ таоло ҳар бир инсонни яратиш пайтида ушбу нарсаларни ҳам қўшиб яратади.\nОдатда булар инсоннинг дахли йўқ нарсалар ҳисобланади. Аллоҳ кимга ўткир ақл берса, ақлли бўлади. Аллоҳ бермаса, аксинча бўлади. Шунингдек, ожизлик ҳам.\nФақат инсон ўзига берилган нарсани тўғри ишлатишда масъулдир. Ақли ўтмас одамни: «Нимага ақлингни ўткир қилиб олмадинг?» деб сўроқ қилинмайди. Аммо «Нима учун ақлингни етганича ишлатмадинг?» дейилиши мумкин.


Нидерландия бош вазири Марк Рютте Нидерландия ҳукумати Туркия ташқи ишлар вазири Мавлуд Човушўғлунинг самолётига қўнишга рухсат бермагандан кейин Туркия президенти Ражаб Тоййиб Эрдўғаннинг Нидерландия раҳбариятини "фашистлар" деб атаган сўзларидан аччиқланди. Бу ҳақда "Ассошиэйтед Пресс" ахборот агентлиги хабар бермоқда.\nАввалроқ Нидерландия вазирлар маҳкамаси 11 март куни Роттердамдаги турк жамоаси намойишида иштирок этмоқчи бўлган Човушўғлунинг самолётига қўнишга рухсат бермаганди. Нидерландия ҳукумати бу қарор "жамоат тартиби ва хавфсизлигига таҳдид" сабабли қабул қилинганини айтган. Эрдўған нидерландияликларнинг бу ишларини нацизм деб атаган ва жавоб чоралари кўриш билан таҳдид қилган.\n"Мен тушунаман, у ғазабланган, бироқ унинг бу сўзлари чегарадан чиқишдир", деб таъкидлаб ўтган Рютте ва Эрдўғаннинг эътирозларини "телбанома" деб айтган.\nНидерландия Эрдўған Човушўғлу


Шайх Зайниддин жоме масжидида мавлид маросими ўтказилди\nПайғамбариз Муҳаммад соллаллоҳу алайҳи васаллам таваллуд топган ой—муқаддас Робиъул аввал ойи мусулмонлар учун улкан бахту саодат, хурсандчилик кунларидир. Бу ойда бутун оламга раҳмат ёғилгай. Шу боис, ислом оламида бу ойни ўзгача тайёргарлик ва муҳаббат билан кутиб олинади. Расулуллоҳ алайҳиссаломга бўлган юксак муҳаббат рамзи ўлароқ мавлиди шариф тадбирлари ўтказилади, у зотнинг сийратларини ўрганишга алоҳида эътибор қаратилади.\nАна шундай мавлид маросими жорий йилнинг 23 декабрь куни пойтахтимиздаги “Шайх Зайниддин” жоме масжидида бўлиб ўтди. Дастлаб, мавлиди шариф ўқилди, сўнгра Одилхон қори Юнусхон ўғли бошчилик намозхонлар жума намозини адо этишди. Жума намози ўқиб бўлингач, Пайғамбар алайҳиссаломга кўпдан-кўп салавотлар айтилди. Ибодат сўнгида ўқиб етказилган хатми қуръонлардан сўнг юртимиз тинчлиги ва тараққиёти, халқимиз фаровонлиги ҳамда динимиз равнақини сўраб дуойи хайрлар қилинди.\nШайх Зайниддин жоме масжиди мутбуот хизмати


ШАХСИЙ САЙЙОР ҚАБУЛ ЎТКАЗИЛДИ\nКеча, 30 июл куни “Нурли келажак” маҳалласидаги 29-мактабгача таълим муассасаси ҳовлисида Термиз шаҳар ҳокими Исроил Худойбердиев раҳбарлигида, шаҳар ИИОФМБ бошлиғи билан биргаликда фуқаролар учун навбатдаги шахсий қабули ўтказилди. Унда шаҳардаги барча мутасадди корхона ва ташкилот раҳбарлари иштирок етди.\nЎтказилган қабулда 46 нафар фуқаролар томонидан 60 га яқин мурожаатлар келиб тушган бўлиб, шундан субсидия тартибида уй-жой олиш масаласида 8 нафар ҳамда имтиёзли кредит олиш бўйича 6 нафар фуқаро мурожаатига ўз ўрнида ҳуқуқий тушунтиришлар берилди.\nФуқаролар томонидан қилинган мурожаатларнинг айримлари жойида ижобий йечимини топди. Жумладан, “Маърифат” МФЙдан “Аёллар дафтари”да турувчи Р.Маматқуловага моддий ёрдам ва 1-нафар фуқарога ҳомийлик асосида паспорт олиш учун ёрдам берилди. Шунингдек,“ Нурли келажак ” МФЙда яшовчи 4 нафар фуқароларга соглиғини тиклаши учун амалий ёрдам кўрсатиладиган бўлди.


Иш берувчилар иш берганлик учун рағбатлантирилади\nҚХТБТ порталида Вазирлар Маҳкамасининг «Янги иш ўринларини яратиш ва аҳолини иш билан таъминлашда фаол иштирок этаётган иш берувчиларни ижтимоий рағбатлантириш чора-тадбирлари тўғрисида»ги қарори лойиҳаси эълон қилинди.\nNorma.uz’нинг ёзишича, ҳужжат билан 2018 йилдан бошлаб «Ижтимоий жавобгарлик ва самарадорлик» мавзусида иш берувчилар рейтинг тизимини жорий этиш кўзда тутилган бўлиб, унда янги иш жойларини яратиш ва ижтимоий ҳимояланмаган аҳоли қатламларини иш билан таъминлаш учун рағбатлантириш чора-тадбирлари қўлланилади, энг аввало:\n• касб-ҳунар коллежлари битирувчилари,\n• имконияти чекланган шахслар,\n• собиқ ҳарбий хизматчилар.\nЧора-тадбирларни молиялаштириш рейтинг тизими бўйича қуйидагилар ҳисобига амалга оширилади:\n• бюджетдан ташқари Бандлик жамғармаси – 30 млн сўм;\n• Ўзбекистон касаба уюшмалари Федерациялари – 50 млн сўм;\n• Савдо-саноат палатаси – 50 млн сўм.\nИш берувчиларга нисбатан ижтимоий рағбатлантириш чораларини қўллаш тартибини лойиҳага илова қилинган Низом белгилайди.\nКеласи йилнинг бошидан бошлаб «Ижтимоий жавобгарлик ва самарадорлик» деб номланган янги миллий ва ҳудудий танловлар тасдиқланиши кутилмоқда, у 5 номинациядан иборат бўлади:\n• «Иш жойларини яратиш ва ривожлантирганлик учун»;\n• «Меҳнат бозорида ижтимоий ҳимоянинг алоҳида чораларига эҳтиёжманд бўлган шахсларни иш билан таъминлаганлик учун»;\n• «Ишлаб чиқаришда меҳнатни самарали муҳофазалаш ва хавфсиз иш шароитларини яратганлик учун»;\n• «Ижтимоий шерикликни ривожлантирганлик учун»;\n• «Корхонада фаол ёшлар сиёсатини олиб борганлик учун».\nҲудудий танловлар номинацияларини Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимлари аниқлайди. Ғолиблар ҳар йили йил якунлари бўйича тантанали тарзда тақдирланади. Ҳар йили 15 декабргача энг яхши «ТОП-100» та корхона ОАВда эълон қилинади.\nТанловни ўтказиш, ғолибларни тақдирлаш тартиби, ғолибларни саралаш мезонлари ҳар йили 1 мартгача тасдиқланадиган Танловни ўтказиш бўйича тадбирлар дастурида белгиланади.\nАвтомобиль рақамлари халқаро намунадагига алмаштирилади\nҲукумат учун алоҳида мобил алоқа тизими яратилади\nАдлия вазирлиги ишга таклиф қилади, маош – 4 млн сўмдан 8 млн сўмгача\n18:54 / 14.04.2018


Ватанга муҳаббат | Muslimaat.uz\nМанзилингиз:Муслимаат»Хадичаи Кубро мадрасаси»Ватанга муҳаббат\nBy Muslimaat on\t Yanvar 25, 2018 Хадичаи Кубро мадрасаси\nВатан остонадан, инсоннинг киндик қони тўкилган тупроқдан бошланади. Кишининг туғилиб-ўсган уйи, маҳалласи, қишлоғи, яқинлари – барчаси Ватан деган тушунчада мужассам. У кенг маънода бирор халқ вакиллари жамулжам яшаб турган, уларнинг аждодлари азал-азалдан истиқомат қилган ҳудудни англатади.\n«Ватан» атамаси аслида арабча сўз бўлиб, она юрт деган маънони билдиради. Ватан меҳри аввало инсоннинг ўз оиласи, уйи, маҳалласи ҳамда туғилиб-ўсган юртига меҳр-муҳаббатида акс этади. Ватанга муҳаббат юксак инсоний фазилатлардан экани кўп зикр этилади. Бу ҳақда «Ватанни севмоқ иймондандир» деган ҳикматни эсга олиш кифоя. Ватанни севиш инсонга хос табиий туйғу бўлгани учун Ислом унга иймоннинг бир бўлаги деб қарайди.\nУлғайиб, вояга етган заминга меҳрли бўлиш, унинг ҳар бир ҳовуч тупроғини муқаддас деб билиш, кўзга тўтиёдек суртиш, бир умр фарзандлик садоқати билан яшаш ҳар бир инсон учун ҳам фарз, ҳам қарз ҳисобланади. Ватанни севиш ҳисси инсонда туғма бўлиши мумкин, лекин уни албатта ривожлантириш ва тарбия қилиш лозимдир, яъни ватанга бўлган муҳаббат тарбиялангандагина, у ватанпарварлик деган улкан туйғуга айланади. Шу боис ота-оналардан фарзандларининг қалбига ватанпарварлик туйғусини жойлаш талаб этилади.\nИслом оламида донг таратган ўргатиб келган имом Бухорий, имом Термизий, Абу Лайс Самарқандий, Бурҳониддин Марғиноний, Абул Муъин Насафий, Қаффол Шоший каби буюк боболаримизнинг Ватанга кучли муҳаббатлари туфайли тахаллусларини киндик қонлари тўкилган юрт номи билан боғлаганлари ҳам ана шундай эътироф ва эътиборнинг ўзига хос амалий ифодаси ҳисобланади.\nБуюк шоир ва саркарда, давлат арбоби Заҳириддин Муҳаммад Бобурнинг ҳаёти ҳам Ватаннинг қадрига етишга ёрқин мисол бўла олади. Ўз даврининг йирик давлатларидан бирининг ҳукмдори бўла туриб, Бобур мирзо бир умр Андижонни, сўлим Фарғонани, бобокалонларидан мерос бўлган Самарқандни қўмсаб ўтади, ижодининг салмоқли қисмида Ватан соғинчи уфуриб туради.\nВатан инсон учун муқаддас, ҳеч бир нарса билан алмаштириб бўлмайдиган туйғудир. У ўз-ўзидан севилишга, ардоқланишга ва қадрланишга лойиқдир.\nВатан ҳимояси йўлида кўз юммай посбонлик қилган кишини дўзах оташи ҳам куйдирмайди. Бу тўғрида Ибн Аббос розияллоҳу анҳудан ривоят қилинган ҳадисда Пайғамбар алайҳиссалом: «Икки кўз эгасини дўзах оташи куйдирмас: бири – Аллоҳдан қўрқиб йиғлаган, иккинчиси – Аллоҳ йўлида посбонлик қилиб, ухламаган кишини», деб марҳамат қилганлар (Термизий ривоят қилган).\nЎзбекистон Республикаси Конституциясининг 52-моддасида: «Ўзбекистон Республикасини ҳимоя қилиш – Ўзбекистон Республикаси ҳар бир фуқаросининг бурчидир. Фуқаролар қонунда белгиланган тартибда ҳарбий ёки муқобил хизматни ўташга мажбурдирлар», дея таъкидланган.\nЮртимиз довруғини дунёга таратган буюк аждодларимиздан бири, Нажмиддин Кубро ҳақиқий Ватан ҳимоячиси қандай бўлишининг ёрқин мисоли бўла олади. Замонасининг йирик алломаларидан бўлган, минглаб муридларнинг устози саналган бу тариқат пешвоси мўғуллар бостириб кирганидан хабар топгач, биринчилардан бўлиб Ватан ҳимоясига отланади. Мўғул ҳукмдорлари Нажмиддин Кубронинг халқ орасидаги обрў-эътиборини кўриб, унга шаҳарни ташлаб, ўзи ихтиёр қилган тарафга кетишни таклиф қилишади. Ватанни жонидан азиз билган Нажмиддин Кубро босқинчиларга қарши жангга киради ва туғ кўтариб, лашкарни олға чорлаб бораётган ҳолида шаҳид бўлади. У зот туғни шу қадар жон-жаҳди билан ушлаган эдики, байроқни олиш учун қўлларини кесишга мажбур бўлишади. Тарихимиздан бунга ўхшаш мисолларни яна кўплаб келтириш мумкин.\nҲар бир инсон ўз Ватани, оиласи ва халқини кўз қорачиғидек асраб-авайлаши лозим. Аксинча, Ватанига хиёнат қилиш, ота-онаси, фарзандлари ва халқининг қадрига етмаслик, уларни ўйламаслик ёки уларга қарши қурол кўтариш Исломдаги энг оғир гуноҳ ва жиноятлардандир. Бу нарса инсонийлик мезонига ҳам тўғри келмайди. Зеро, инсон ўз Ватанининг равнақи учун фидойилик кўрсатиши, бу йўлда керак бўлса, жонини ҳам бериши лозим.\nБугун биз, Ўзбекистон ёшлари тинч ва фаровон юртда яшар эканмиз, доимо ушбу тинчликнинг қадрига етишимиз, бизга берилган имкониятлардан оқилона фойдаланишимиз лозим. Чунки биз баҳраманд бўлиб турган неъматлар сон-саноқсиздир. Мисол учун, оддий ичимлик сувини олайлик. Кўпчилик ҳар куни арзимаган сабаблар туфайли жўмракдан соатлаб сув оқизиб қўяди. Ана шу исроф қилинаётган сувнинг бир томчиси дунёнинг бошқа жойида яшайдиганлар учун топилмас хазина, тенгсиз неъматдир. Демак, биз дунёдаги сувсизликдан азобланиб яшаётган икки миллиард одамдан кўра бахтли эканимизни англашимиз ва бунга шукр қилишимиз лозим.\nАслида бизнинг юртимизда истиқомат қилаётган ҳар бир фуқаро бу нарсаларни билиш ва англаш имконига эга. Чунки бизга таълим олиш неъмати берилган. Лекин орамизда бу неъматнинг қадрига етмайдиганлар ҳам анчагина. Ҳолбуки, ёзилган нарсани ўқий олишимиз бизнинг ер юзидаги уч ярим миллиард саводсиз инсондан бахтиёрроқ эканимиздан дарак беради.\nҲозирги кунда қанчадан-қанча мамлакатларнинг аҳолиси нотинч вазият туфайли туғилган юртини ташлаб, ўзга юртларда сарсон-саргардон бўлиб юрибди. Биз эса ўз уйимизда тинч, осуда ҳаёт кечирмоқдамиз. Аллоҳ таоло бизларни ана шундай неъматларга лойиқ кўрган экан, уларнинг шукрини адо этишимиз ва доимо ҳушёр бўлишимиз лозимдир.


Қирғизистон: муфтий ўринбосари янги Конституция лойиҳасига қарши чиқди | Azon.uz - Ахборот-таҳлилий портал\nҚирғизистон: муфтий ўринбосари янги Конституция лойиҳасига қарши чиқди\n4122 09:48 19.11.2020\nҚирғизистон муфтийсининг ўринбосари Қодир Маликов янги Конституция лойиҳасини шарҳлаб, унга ўз эътирозларини билдирган.\n"Жогорку Кенешда ишлаб чиқилган (тор доирадаги одамлар томонидан) ва парламентнинг расмий веб-сайтида жамоат муҳокамасига тақдим этилган Конституцияга тузатишлар лойиҳаси, шахсан мени, диндор сифатида хавотирга тушишимга сабаб бўлмоқда!" - деган Маликов.\nУ Конституция лойиҳасида диний қадриятларнинг ўрни, ҳимояси ва ривожланишини "ҳисобга олмаслик"дан хавотирда.\n“Афсуски, Конституцияда, ҳатто унинг муқаддимасида ҳам Аллоҳ, аждодларимиз эътиқодининг маънавий қадриятлари, маънавий ва ахлоқий тамойилларни ҳимоя қилиш тўғрисида жой йўқ экан. Аммо бу жуда муҳим, чунки асосий муаммо давлат тузилиши моделида эмас, муаммо инсонда, жамиятда, адолат, ҳалоллик, фуқароларнинг ҳуқуқлари тенглиги (шу жумладан мусулмон умматида) каби тушунчаларда!" - деган муфтий ўринбосари.\nШунинг учун у Исломнинг мамлакатда аҳамиятини оширишга қаратилган баъзи тузатишларни таклиф қилди.\nМасалан, Конституциянинг муқаддимасига "Яратувчи", "Парвардигор", "иймон" ва "Худо" каби атамаларни киритиш шулар жумласидандир.\nМаликов Конституция даҳрийча бўлмаслиги учун "унда дунёвийлик моделини очиб беришни" таклиф қилган.\n"Дунёвийлик диний ташкилотларнинг давлат идоралари ва давлат муассасалари фаолиятига аралашмаслиги хусусиятида бўлади", деб таклиф қилади муфтий муовини, аммо давлат "диний, дунёвий ва миллий қадриятлар тизимларининг уйғунликда бирга яшаши" учун шарт-шароит яратиши керак деган фикрларни қўшиб қўяди.\nБошқа нарсалар қатори, Маликов "хавфли бузғунчи мафкуралардан тўсиқ ёки фильтр ўрнатишни" таклиф қилади, шунда сиёсат барча соҳаларда диний қадриятлар билан мос бўлади.\nШунингдек, у диний қадриятлар "жамият ва давлатчиликни ривожлантиришда ахлоқий қадриятларнинг асосий манбаи" деб тан олиниши керак, деб ҳисоблайди. Бундан ташқари, Маликов давлат сунний мазҳабни ривожлантириш учун шароит яратишини истайди.\n"Халқаро шартномалар ва халқаро ҳуқуқнинг умумэътироф этилган принциплари ва нормаларини қўллаш тартиби ва шартлари Қирғизистон Республикаси манфаатлари ва унинг суверенитетига таҳдид ёки зарар етказмаслиги керак", деган Маликов.\nУ ҳокимият "диний қадриятларни" ҳимоя қилиши учун "давлат ва жамиятдаги диннинг ҳуқуқлари ва роли кафолатларини мустаҳкамлашни" таклиф қилган ва фикр ва фикр эркинлиги ҳуқуқлари "динни қасддан ҳақорат қилиш"га тааллуқли бўлмаслиги керак. Бундан ташқари, Маликов оғир жиноятлар учун ўлим жазосини жорий этишни таклиф қилган.\nУ президентликка номзод "диний эътиқодга ҳурмати бўлиши" ва президент лавозимига киришгандан сўнг Қуръон ва Конституцияга қасамёд қилишини хоҳлашини билдирган.\nЯнги Конституция лойиҳаси жамоатчилик муҳокамасига тақдим этилган. Лойиҳа амалдаги Конституциядан сезиларли фарқ қилиб, ноаниқ таърифларга эга. Масалан, "ахлоқ" сўзи каби ва давлат раҳбарига янада катта имкониятлар беради.\n2021 йил 10 январда бўлиб ўтадиган Президент сайлови куни Конституцияга тузатишларни қабул қилиш бўйича ҳам референдум ўтказилиши кўзда тутилган.\nҚирғизистон муфтий Махсус Ислом


Араб давлатлари лигаси: Исроил эътибордан қолган давлатга айланди\n22:26 / 13.10.2015\nИсроил халқаро ҳуқуқ доирасидан ташқарига чиқиб, эътибордан қолган давлатга айланди. Бу ҳақда Араб давлатлари лигаси бош котиби ўринбосари Аҳмад ибн Холлий Қоҳирада Иордан дарёсининг Ғарбий соҳилида ва Шарқий Қуддусдаги вазият туфайли доимий вакиллар даражасида ўтган лиганинг шошилинч йиғилишида айтиб ўтди.\n“Биз фаластинликлар давлатининг халқаро ҳимоя қилинишига эришмоқчимиз, жаҳон ҳамжамияти эса уларнинг Исроилга қарши курашини қўллаб-қувватлаши керак. Исроил халқаро ҳуқуқ доирасидан ташқарига чиқиб эътибордан қолган давлатга айланди”, деб айтди Холлий Қоҳирада бўлиб ўтган матбуот-анжуманида.\nХоллийнинг айтишича, лига “Исроил тажовузини тўхтатиш учун сиёсий ва ҳуқуқий жиҳатдан ҳаракат қилмоқчи”. “Фаластин давлатини ҳимоя қилиш муҳим заруратга айланди ва биз бунинг устида ишлаймиз”, деб таъкидлаб ўтди Холлий.


БААда такси хизматининг янги намунаси жорий этилиши мумкин » Новости Узбекистана сегодня: nuz.uz\nНовости Узбекистана → Фан ва технология → БААда такси хизматининг янги намунаси жорий этилиши мумкин\n22-08-2016 12:09 0 696 Рейтинг1 Чоп этиш\nДунёга машҳур «Airbus» авиасозлик компанияси йўловчи ва юкларни ташиш учун муқобил учувчи транспорт воситаларини барпо этиш режасини ошкор қилди.\nБу янгиликни жорий қилиш учун БАА танланди, деб ёзмоқда The National.Илк қурилманинг синов парвозлари келаси йил охирида ўтказилиши режалаштирилган. Экспертларнинг сўзларига кўра, учувчи платформани ясаш учун зарур бўлган технологияларнинг аксарияти ҳозирги кунда мавжуд.\nШу боисдан Airbus лойиҳа бўйича олиб борилиши белгиланган ишларнинг жадвали, зарурий технологиялар ва молиявий қисми хусусида ҳисоботни эълон қилган. Лойиҳа йўловчилар ва юкларни ташишга мўлжалланган. Ҳозирча, йўловчиларни ташиш тартиби қандай йўлга қўйилиши номаълум. Балки, бир гуруҳ йўловчилар белгиланган йўналишдаги ҳаракат учун ҳақ тўлашади, ёки маълум бир маблағ эвазига учувчи транспорт воситаси ёлланади.\nAirbus мутахассисларининг тахминларига кўра, яқин 10 йилда шаҳар жамоат транспортида том маънода инқилоб юз беради. Айни вақтда, мазкур лойиҳа учун масъул бўлган жамоа унинг дизайни борасида келишиб олган ва қурилманинг тизимларини синаш ишларини бошлаб юборган. Компания дастлаб учувчи томонидан бошқариладиган транспорт воситаларини бозорга чиқаришни режалаштирган. Масаланинг ҳуқуқий ечими ҳал этилгач, муқобил учувчи транспорт воситалари ҳам пайдо бўлади.


МУСУЛМОНЛАР ФИТНАЛАРДАН САҚЛАНИШИ ЛОЗИМ — Zamaxshariy.uz\n7 августа, 2021 admin Мақолалар\nДинимизда инсоф-диёнат, ўзаро тотувлик, жамиятдаги бирдамлик ва меҳр-муҳаббат каби хислатлар қадрланади, чунки тинчлик-тотувлик ва ўзаро ҳамжиҳатлик бўлган жамият ривожланади, гуллаб-яшнайди. Одамлар орасида фитна ва ихтилоф чиқариш, бир-бирига қарши гиж-гижлаш, уларни тўғри йўлдан адаштиришга ҳаракат қилиш қаттиқ қораланади.\nТинчликни фаровонлик ва тараққиётнинг бош мезони деб билган ҳар қандай жамиятда фитна оралашига қаршилик қилади, бунга йўл қўймайди, фитначилар билан ҳеч қачон муросага бормайди. Инсоният тарихининг илк кунлариданоқ ҳолат шу. Душман қаерни эгалламоқчи бўлса, қайси заминнинг бойликларини ьаламоқчи, халқини қул қилмоқчи бўлса, албатта ўша ерда фитна уруғини экишга ҳаракат қилган, маҳаллий фитначиларни ҳар томонлама қўллаб қувватлаган.\n“Фитна” сўзи араб тилидан олинган бўлиб, луғатда “синаш”, “имтиҳон қилиш”, “оловда тоблаш” маъноларини билдиради. Ҳозирги кунда мусулмонлар ўртасидаги ўзаро келишмовчиликлар, уларни бир-бирларига гиж-гижлаш, мусулмон юртларда уруш чиқариб, одамларни қатл ва қувғин қилиш ҳам катта фитна ҳисобланади. Аллоҳ таоло Қуръони каримда шундай марҳамат қилади: “Фитна эса қотилликдан ҳам каттароқ (гуноҳ)дир” (Бақара сураси, 217-оят). Фитнанинг энг кўп ишлатиладиган маъноси бузғунчилик, фисқу-фасодни қўзғаш, жамиятда турли асоссиз миш-мишлар тарқатиш, халқни ўз давлатига қарши қўйишдир. Фитнанинг ёмон томони шундаки, кўпчилик унинг асл ммоҳиятини англамайди. Пайғамбаримиз (САВ) айтадилар: “Жоним қўлида бўлган зотга қасамки, бу дунё, токи қотил нима учун ўлдираётганини, мақтул нима учун злдираётганини билмайдиган кун келмагунча, йўқ бўлмайди”. “Бу қандай рўй беради?” дейилди. “Ҳарж (фитналарга аралашган уруш бўлади), ўлдирган ҳам, ўлдирилган ҳам дўзахда!” – дедилар (Имом Муслим ривояти)\nАфсуски, дунёдаги нотинч ҳудудлар ҳақида фикр қилган киши бу ҳудудлар аксар ҳолларда мусулмонлар диёрлари эканлигини англайди. Маъмулотларга кўра, ўтган йилларда терроризм балосин энг кўп азият чеккан дунёнинг 10 мамлакатидан 8 таси мусулмон диёрлар экани аниқланган. Бу ерларда мусулмон мусулмоннинг қонини тўкмоқда, ўлдирмоқда. Ўлдираётган нима учун ўлдирмоқда, ўлдирилган нима учун қатл қилингани сўралса, тайин жавоб йўқ, ҳеч бир билмайди.\n“Жиҳод”, “Ислом давлати қуриш” каби ниқоблардаги урушлар хунрезликлар қанчадан-қанча одамларни ўз домига тортиб кетди. Ўзининг мустақил фикригаэга бўлмаган кишилар бундай ҳолларда чет элдаги гумашталарининг “фатво”лари билан фитналарини оқламоқчи бўладилар.\nФитналар домига тушиб қолмаслиги учун ёшларимиз биринчи навбатда дўст билан душманнинг фарқига боришлари керак. Ким бизга тўғри маслаҳат беради. Хато-камчиликларимизни тўғрилайди-ю, кимлар бизнинг қоқилишимизни пойлайди. Ўзини дўстдек тутиб, фурсат келганда орқадан пичоқ уради? Бунинг фарқига бориш лозим.\nЯна ҳар кимнинг гапини ҳақиқат деб эргашиб кетавермаслик керак. Бирор янгиликни ўқиганда, унинг манбасини яхшилаб текшириш, бу қанчалик ҳақиқат эканлигини, у кимнинг фойдасига хизмат қилишлигини аниқлаш даркор. Баъзан ёшларимиз ижтимоий тармоқ сайтларида эълон қилинган ёлғон-яшиқ маълумотларни ҳам бошқаларга тарқатадилар, уни муҳокамага қўйиб, одамларни чалғитадилар. Бу эса динимизда қаттиқ қораланган амалдир.\nАллоҳ таоло Ватанимизни тинчлигини барқарор ва халқимиз ҳаётини бундан ҳам фаровон қилсин.\nPrevious Post:ДИНИЙ-МАЪРИФИЙ СОҲАГА ЭЪТИБОР\nNext Post:КИЙИНИШ МАДАНИЯТИ ВА ОДОБИ


Капитолийга ҳужумнинг бир йиллигида Байден яна Трампни танқид қилди\n20 январ 2022, Тошкент вақти: 22:39\nАҚШ собиқ президенти Дональд Трампнинг бир гуруҳ тарафдорлари Конгресс биноси – Капитолийга ҳужум қилганига 6 январь куни бир йил тўлди.\nҲужум қилганлар президент сайлови натижаларининг тасдиқланишига халал беришга уринишган эди. Сайловда ҳозирги президент Жо Байден Трамп устидан ғалаба қозонган. Ҳужум чоғида бир неча киши нобуд бўлган.\nКеча Капитолийда ўтказилган хайрия тадбирида иштирок этган президент Байден ҳамда вице-президент Камала Ҳаррис мазкур ҳужумни “демократияга ҳамла” деб атаганлар.\nБайден Трампни қаттиқ танқид қилиб, уни ҳокимиятни топширишнинг демократик тартиб-таомилларига халал беришда, ўз тарафдорларини гижгижлашда ва кейин ҳужумни тўхтатиш учун ҳеч нарса қилмаганликда айблаган. Байден бунақа воқеа АҚШ тарихида илк бор юз берганини урғулаб, ҳужумни қуролли қўзғолонга менгзаган.\nЎтган йилнинг 6 январь куни Трамп ўз тарафдорлари қаршисида нутқ сўзларкан, сайлов натижаларини ҳеч қачон тан олмаслиги, уларни сохталаштирилган деб ҳисоблашини айтган эди. Шундан сўнг кўп ўтмай оломон депутатлар Байденнинг ғалабасини тасдиқлашга ҳозирлик кўраётган Капитолий биносига бостириб кирган. Трамп “Твиттер”да ҳужум қилганларни босиқликка чақирган, аммо уларнинг тажовузкорлигини қораламаган.\nЎша тартибсизликлар муносабати билан 720 дан ортиқ киши турли ҳуқуқбузарликларда айбланган, айримларига қамоқ жазоси тайинланган. Конгрессда Трампга импичмент эълон қилинган, аммо Сенатда уни қоралаш учун овозлар сони етишмаган.


15:00 / 05.03.2019 1314 pdf Ўқиш режими + -\n«(Бу тақсимотлар) меросхўрларга зарар етказмайдиган ҳолда қилинаган васият ва қарзлар адо қилинганидан кейин бўлур. (Яъни, васият меросхўрларга зарар етказмайдиган бўлиши лозим. Йўқ қарзни васият қилиш – зарарли васиятдир). (Бу ҳукмлар) Аллоҳ томонидан бўлган амр-фармондир. Аллоҳ билгувчи ва ҳалимдир».\nЯъни, Аллоҳ зарарли васиятни ҳам, бошқасини ҳам, билгувчидир, осийларни жазолашга шошилмайдиган ҳалимдир.\n«Мана шу Аллоҳнинг (белгилаб қўйган) ҳадларидир. Ким Аллоҳ ва Унинг пайғамбарига итоат этса, (Аллоҳ) уни остидан дарёлар оқиб турадиган жаннатларга киритиб, ўша жойда абадий ҳаёт бахш этар. Ва бу катта саодатдир. Ким Аллоҳ ва Унинг пайғамбарига итоатсизлик қилиб, Аллоҳнинг белгилаб қўйган ҳадларидан тажовуз қилса, уни абадий қоладиган жойи бўлмиш дўзахга киритур. Ва унинг учун хор қилгувчи азоб бордир» (Нисо сураси, 12–14-оятлар).\n«Расулуллоҳ соллаллоҳу алайҳи васаллам айтдилар: «Бир киши ёки аёл олтмиш йил Аллоҳ тоатида амал қилади. Сўнг уларга ўлимлари ҳозир бўлиб, зарарли васият қиладилар-да, дўзахга маҳкум бўладилар». Сўнгра Абу Ҳурайра розияллоҳу анҳу Нисо сурасининг 13–14-оятини ўқидилар (Абу Довуд, Термизий ривояти).\nРасулуллоҳ соллаллоҳу алайҳи васаллам: «Ҳақиқатда Аллоҳ ҳар бир ҳақдорга ўз ҳақини берган. Шу боис, меросхўрга васият қилинмайди», дедилар (Термизий ривояти). Ривоят қилишларича, ким ворисининг меросини олиб қочса (яъни, меросидан маҳрум қилса), Аллоҳ қиёмат кунида унинг жаннатдаги меросини узиб қўяди.\n09:31 / 05.03.2019 2941\n17:00 / 05.03.2019 3831\n3105 21:10 / 04.01.2019\n1339 11:12 / 08.06.2019\n2084 12:45 / 18.03.2019\nИслом зинога қарши муросасиз чораларни кўриб қўйган. Бунда, энг аввало, инсонларни ёшликдан Аллоҳдан қўрқиш, Қиёмат куни масъулиятини ҳис этиш, ҳалолпок яшаш давоми...\n1763 11:00 / 15 февраль


«Ўзэкспомарказ»даги тақсимлаш марказига 300 нафар бемор жойлаштирилган. Марказда жонлантириш бўлими очилиши кутилмоқда - Daryo\n06:00, 29.07.2020 12813\n«Ўзэкспомарказ»даги тақсимлаш марказига 300 нафар бемор жойлаштирилган. Марказда жонлантириш бўлими очилиши кутилмоқда\n«Ўзэкспомарказ»даги Тақсимлаш маркази иш фаолияти, шифокорларнинг у ердаги иш жараёни, коронавирус инфекциясига гумон қилинган беморлар учун яратилган шароитлар ҳақидаги лавҳа UzReport телеканалида эфирга берилди.\nМутахассислардан бири Тақсимлаш марказида айни пайтда 300 нафар бемор борлиги, ушбу марказда реанимация бўлимини очиш режалаштирилаётганини маълум қилган.\n«Шунингдек, «Ўзэкспомарказ»да COVID-19’га чалинган беморлар учун ташкил этилган тақсимлаш марказида катта монитор ўрнатилган. Тақсимлаш марказидаги беморларнинг яқинлари ва қариндошлари хавотирга берилмай ичкарида рўй бераётган вазиятдан монитор орқали хабардор бўлиши мумкин», – дейилади Тошкент шаҳар ҳокимлиги ахборот хизматининг хабарида.\n«Ўзэкспомарказ»да жойлашган тиббиёт марказида бемор кўрикдан ўтказилиб, аҳволи оғир беморлар барча шароитлар, хусусан, кислород таъминотига эга шифохоналарга йўналтирилади. Ўртача оғирликдаги беморларга амбулатор шароитда муолажалар тавсия қилинади. Касалликни енгил шаклда бошдан кечираётганлар эса уй шароитида шифокор назорати остида даволанади. Бу тиббиёт тизимига тушаётган босимни пасайтиради.\n«Марказда 250 нафар тиббиёт мутахассиси фаолият юритиши режалаштирилганди. Ҳокимлик ташаббуси билан яратилган марказга шаҳарнинг турли ҳудудларидан COVID-19’га гумонланган фуқаролар олиб келинмоқда», – дея қўшимча қилинган хабарда.\nАввал Тошкент шаҳар Шайхонтоҳур туманидаги «Ёшлик» спорт мажмуаси коронавирус ташхиси қўйилган беморларни даволаш учун махсус марказга айлантирилиши хабар қилинган, бунга қадар Юнусобод туманидаги «Ўзэкспомарказ» кўргазмалар мажмуасининг павильонларида коронавирусга гумон қилинган ва касалланган беморларни тақсимлаш маркази ташкил қилиниб, у ерга ҳам тиббиёт ходимлари ишга қабул қилинган ва марказ ўз фаолиятини бошлаганди.\nБундан ташқари, Сергели туманидаги болалар ва ўсмирлар спорт мактаби ҳудудида коронавирусга гумон қилинганларга ташхис қўйиш, заруратга кўра даволаш учун шароит яратилган.\nШу билан бирга, Тошкентда коронавирусга гумон қилинганлар ва касалланганларга ёрдам кўрсатадиган ва тун-у кун ишлайдиган 10 та махсус клиника ташкил қилинди.\n12:50, 21.11.2021 100645\n07:08, 27.11.2021 93023\n12:13, 04.12.2021 100080\n07:25 Бугун 2894\n23:45, 05.12.2021 37365\n23:11, 05.12.2021 40716\n22:45, 05.12.2021 18970\n11:54, 04.12.2021 83421\n08:13, 04.12.2021 63245\n16:42, 04.12.2021 59522


Трамп АҚШдаги учинчи муҳим лавозимни эгалламоқчи – Bugun.uz\nЯнгиликлар - 12:05 · 05.06.2021\nТрамп АҚШдаги учинчи муҳим лавозимни эгалламоқчи\nАҚШнинг собиқ президенти Дональд Трамп 2022 йилда АҚШ Вакиллар палатаси спикери лавозимига рақобат қилишни «қизиқарли ғоя» деб атади. Бу ҳақда «Newsweek» хабар берди.\nМаълум қилинишича, Трампга ушбу ғоя унинг собиқ ёрдамчиси Стив Беннон томонидан тақдим этилган. Собиқ президентнинг радио кўрсатувдаги иштирокида бошловчи унинг бу лавозимга оид фикрини сўраган.\n«Сиз Вакиллар палатасининг спикери бўлишингиз, импичмент жараёнига раҳбарлик қилишингиз, АҚШнинг амалдаги президенти, демократ Жо Байден ва унга қарши жиноий иш қўзғатишингиз мумкин», — дея мурожаат қилган бошловчи.\nТрамп бу ажойиб таклиф экани, унинг баъзи тарафдорлари уни Конгресс Сенатида кўришни хоҳлашларини таъкидлаган. «Аммо сизнинг фикрингиз яхшироқ бўлиши мумкин», — дея хулоса қилган АҚШнинг 45-президенти.\nМаълумот ўрнида, Вакиллар палатаси спикери АҚШда президент ва вице-президентдан кейин энг муҳим лавозим ҳисобланади. Трамп ўз лавозимига киришиш учун нафақат номзодини кўрсатган сайлов округидаги сайловларда ғалаба қозониши, балки конгрессменларнинг кўпчилиги уни қўллаб-қувватлаши керак.\nЭлатиб ўтамиз, Дональд Трамп апрель ойида 2024 йилда бўлиб ўтадиган президентлик сайловларида қатнашишни «жиддий» кўриб чиқаётганини айтганди. Март ойида у мамлакатда 2022 йилда бўлиб ўтадиган оралиқ сайловлардан сўнг Америка маъмурияти раҳбари лавозимига қайта ариза бериш имконияти тўғрисида якуний қарор қабул қилмоқчи эканини таъкидлаган.\nАввалроқ Трамп тарафдорларининг Капитолийга қилган ҳужуми оқибатида қанча зарар кўрилгани маълум бўлганди. Шунингдек, Трампнинг президентлик нафақаси ҳақида маълумот берилганди.


Депутат ҳамма аёлларга туғруқ ва туғиш бўйича нафақа беришни таклиф этди » Sangzor.uz - Жиззах янгиликлар портали\nSangzor.uz - биз сизга яқинмиз! » Жамият » Депутат ҳамма аёлларга туғруқ ва туғиш бўйича нафақа беришни таклиф этди\nДепутат ҳамма аёлларга туғруқ ва туғиш бўйича нафақа беришни таклиф этди\nХДП депутати барча хотин-қизларга туғруқ ва туғиш бўйича давлат томонидан кафолатланган нафақа тўлашни таклиф этди. Бу ҳақда Қонунчилик палатасидаги ЎзХДП фракцияси аъзоси Улуғбек Вафоев муаллифлигида партия сайтида эълон қилинган мақолада айтилмоқда.\n«Бугунги кунда бюджет ташкилотларида ишловчи аёлларга ҳомиладорлик ва туғиш нафақаси давлат томонидан тўланмоқда. Нодавлат ташкилотларда бундай нафақа иш берувчилар томонидан тўланиши белгиланган. Аммо амалда аксарият иш берувчилар ходимлар, аёллар, оналар олдидаги бу мажбуриятни бажармаяпти», — деб ёзмоқда у.\nФракция фикрига кўра, бу нобюджет соҳадаги иш берувчилар томонидан аёлларни ишга қабул қилмасликка (айниқса, ҳомиладорлик даврида) ва аёлларнинг меҳнат қилиш ҳуқуқининг чекланишига сабаб бўлмоқда. Ишламайдиган аёллар бу нафақани олмайдилар. «Бу ҳолат аҳолида саволлар туғдирмоқда», — қайд этди депутат.\n«Барча аёллар учун ҳомиладорлик ва туғиш бўйича нафақа ходим давлат ёки нодавлат ташкилотда ишлашидан қатъи назар кафолатли равишда давлат томонидан тўланиши лозим. Буни амалга оширишнинг энг ишончли ва мақбул йўли — нафақанинг давлат томонидан тўланиши ҳисобланади. Партиямиз депутатлари ҳукуматга мана шу таклифни ҳам берди», — таъкидлади Улуғбек Вафоев.\nЎзбекистонда пенсия ва нафақа олувчилар сони маълум қилинди\nЎзбекистонда неча киши пенсия ва нафақа олади?\nЯнги тартибдаги «суюнчи» пули ва дафн нафақаси қандай тўланади?


Артоксан капсула – medu.uz – Дорилар ҳақида маълумотлар ўзбек тилида\nHome Йўриқномалар Артоксан капсула\nПрепаратнинг савдо номи: Артоксан\nёрдамчи моддалар: лактоза, магний стеарати.\nкапсула қобиғининг таркиби: желатин, индиготин, хинолин сариғи, титан диоксиди.\nТаърифи: кулранг корпусли ва яшил қалпоқчали, сариқ рангли кукундан таркиб топган, №3 ўлчамли қаттиқ желатин капсулалар.\nФармакотерапевтик гуруҳи: ностероид яллиғланишга қарши препаратлар.\nАртоксан – кучли яллиғланишга қарши, оғриқни қолдирувчи ва ўртача ифодаланган иситмани туширувчи таъсирга эга бўлган самарали ностероид яллиғланишга қарши препаратдир (НЯҚП). Препаратнинг ҳусусиятлари циклооксигеназа ферментининг ҳар иккала изоформаларини ингибиция қилиши билан боғлиқ, бу арахидон кислотаси метаболизмини бузилишига ва простагландинлар синтезини блокадасига олиб келади.\nЯллиғланишга қарши самараси капиллярларнинг ўтказувчанлигини камайиши (экссудацияни чеклайди), лизосомал мембраналарни барқарорлашуви (тўқималарни шикастланишини чақирувчи лизосамал ферментларни ажралиб чиқишига тўсқинлик қилади), яллиғланиш медиаторлари (простагландинлар, гистамин, брадикинин, лимфокинлар, комплемент омиллари) синтезини сусайиши ёки фаолсизлантирилиши билан ифодаланади. Яллиғланиш ўчоғида эркин радикалларнинг миқдорини камайтиради, хемотаксис ва фагоцитозни сусайтиради. Яллиғланиш жараёнининг пролифератив фазасини тормозлайди, тўқималарнинг яллиғланишдан кейинги склерозланишини камайтиради; хондропротектор таъсир кўрсатади.\nПрепарат яллиғланиш ўчоғида оғриқ сезувчанлигини камайтиради ва оғриқнинг таламик марказларига таъсир қилади, десенсибилизацияловчи таъсирга эга (узоқ муддат қўлланганида). Ревматик касалликларда тинч холатда ва харкатда бўғимлардаги оғриқни сусайтиради, бўғимларнинг эрталабки танглигини ва шишини камайтиради, бўғимларнинг фаолиятини яхшилайди ва харакатлар хажмини оширади.\nТеноксикам меъда-ичак йўлларидан тез ва тўлиқ сўрилади, овқат ва антацидларни қабул қилиш препаратнинг умумий сўрилиш даражасига таъсир қилмасдан, сўрилиш тезлигини секинлаштиради. Сmax соатдан кейин эришилади. Биокираолишлиги 100% ни ташкил этади. 20-40 мг дозада оғиз орқали бир марта қабул қилинганида плазмада 2-4 мг/л максимал концентрациясига эришилади. Плазмада барқарор ҳолатда тахминан 11 мг/л га тенг бўлган концентрациясига теноксикам 20 мг (кунига бир марта) дан ҳар куни қабул қилинганидан сўнг 10-12 кундан кейин эришилади.\nТеноксикам остеоартрит ёки ревматоид артрит билан хасталанган пациентларнинг синовиал суюқлигига осон ўтади. Жигарда трансформацияга учраб, нофаол метаболитларни ҳосил қилади. Улардан бири (5-гидроксипиридил) сийдик билан чиқарилади, қолганлари эса глюкурон конъюгатлари ҳолида сафро билан чиқарилади. Ўртача ярим чиқарилиш даври 60-75 соат, плазма клиренси соатига 0,1-0,25 л. Қабул қилинган дозанинг 2/3 қисми сийдик билан, 1/3 қисми ахлат билан чиқарилади.\nТаянч-ҳаракат аппаратини, оғриқ синдроми билан кечувчи, яллиғланиш-дегенератив касалликлари:\nподаградаги бўғим синдроми, ревматоид артрит, остеоартроз, анкилозланувчи спондилит, остеохондроз, бўғим ревматизми (тендинитлар, бурситлар, миозитлар);\nумуртқа поғонасидаги оғриқ, невралгия, миалгия, ишиалгия;\nПрепарат ичга, одатда 20 мг дан суткада 1 марта айни бир вақтда қабул қилинади.\nЎткир подаграли артритда 40 мг дан суткада 1 марта 2 кун давомида, сўнгра 20 мг дан суткада 1 марта 5 кун давомида қўлланади.\nОвқат хазм қилиш тизими томонидан: диспепсия (кўнгил айниши, қусиш, жиғилдон қайнаши, диарея, метеоризм), қоринда оғриқлар ва нохуш хислар, стоматит, анорексия; юқори дозаларда узоқ муддат қўлланганида – меъда-ичак йўлларини эрозив-ярали шикастланишлари.\nНерв тизими ва сезги аъзолари томонидан: бош оғриғи, бош айланиши, депрессия, юқори қўзғалувчанлик.\nАллергик реакциялар: эшакеми, қичишиш, эритема, Стивенс-Джонсон ва Лайелл синдромлари.\nБошқалар: буйрак фаолиятини бузилиши, плазмада креатинин, мочевина азоти, билирубиннинг концентрацияларини ва “жигар” трансаминазалари фаоллигини ошиши, қон кетиши вақтини узайиши бўлиши мумкин.\nтеноксикамга ёки бошқа НЯҚП юқори сезувчанлик;\nмеъда-ичак йўлларини эрозив-ярали шикастланишлари;\nмеъда-ичакдан қон кетишлари;\nоғир кечувчи гастрит;\nжигар ва буйраклар фаолиятини яққол бузилишлари;\nартериал гипертензия, юрак етишмовчилиги, шишлар;\nАртоксан литий препаратларининг самарасини (шу жумладан, заҳарлилигини), билвосита антикоагулянтлар, перорал гипогликемик воситаларнинг (сульфонилмочевина ҳосилалари) самарасини кучайтиради. Антацидлар теноксикамнинг сўрилишини пасайтиради. Бошқа НЯҚВ, айниқса меъда-ичак йўллари томонидан ножўя кўринишларнинг ривожланиш хавфини оширади.\nМиелотоксик дори воситалари гематотоксикликни намоён бўлишини кучайтиради.\nКексаларни даволаш учун, диуретиклар, нефротоксик препаратлар фонида, бевосита жарроҳлик аралашувларидан кейин эҳтиёткорлик билан ишлатилади. Жаррохлик аралашувидан бир неча кун олдин Артоксанни бекор қилиш керак.\nУзоқ муддатли даволаш жараёнида жигар ва буйраклар фаолиятини, протромбин индексини, қондаги глюкоза миқдорини назорат қилиш керак. Даволаниш фонида эрозив-ярали шикастланиш ёки меъда-ичак йўлларидан қон кетишини ривожланиши, препаратни бекор қилишни ва тегишли даволашни буюришни талаб қилади.\nҲомиладорликда препаратни қўллаш мумкин эмас. Лактация даврида препаратни буюриш зарурати туғилганида эмизишни тўхтатиш тўғрисидаги масалани хал қилиш керак.\nДозани ошириб юборилиш холлари кузатилмаган.\nҚаттиқ желатин капсулалар. 10 капсула блистерда. 1 блистер қўллаш бўйича йўриқномаси билан бирга картон қутида.\n25° С дан юқори бўлмаган ҳароратда сақлансин.


Бош мия саратонига чалинган аёл сизларнинг ёрдамингизга муҳтож! - EFFECT.UZ\nБош мия саратонига чалинган аёл сизларнинг ёрдамингизга муҳтож!\n. 01:18 | 18.11.2020\nEffect.uz ахборот агентлигига Наманган вилояти Косонсой туманидан Усмонова Хафизахон мия саратони билан 3 йил давомида касаллик билан курашиб келаётгани ҳақида айтиб, биздан ёрдам сўради.\nМазкур мурожаатни Effect.uz ахборот агентлиги журналисти Исахонов Сайфуллохон ўрганиб чиқди.\nҲақиқатдан ҳам Усмонова Хафизахон мия саратони билан оғриб келаётгани ва оиласида шароити оғирлиги туфайли ҳозирда сизларнинг ёрдамингларга муҳтож. Унинг ҳозирда иккита фарзанди бор, қолаверса турмуш ўртоғи ҳам хаста.\nХафизахон хусусий шифохонада жон сақлаб келмоқда ва унинг аҳволи кундан-кунга ёмонлашиб бормоқда.\nСизлардан ушбу аёлга қийин вақтида ёрдам беришингларни илтимос қилиб қоламиз!\nБутун оламнинг Парвардигори карами кенг, саховати чексиз бўлган зотки, У ўз хазинаи ғайбиясидан бандаларига қанча инъом қилсада, ундан ҳеч бир нарса камаймайди. Парвардигоримиз биз бандаларини ҳам Ўзининг сифатларидан ўрнак олиб, доимо хайру саховатли бўлишга ва эҳсон қилишликка буюради.\nЎзбекистон 10 йиллик евробондлар чиқаришга тайёрланмоқда


Самарқанд шаҳри Жанубий Корея президентини лол...\n20.04.2019 21:31 0 3536\nМамлакатимизда давлат ташрифи билан бўлиб турган Корея Республикаси президенти Мун Чже Ин Самарқанд шаҳрида бўлиб, президент Шавкат Мирзиёев ҳамроҳлигида Самарқанддаги тарихий обидаларни кўздан кечирди.\nДавлат раҳбарлари дастлаб Мирзо Улуғбек расадхонаси ва музейини бориб кўрди. Амир Темурнинг суюкли набираси бўлган Муҳаммад Тарағай Мирзо Улуғбек буюк астроном олим ва ҳукмдор сифатида илм-фан ва маданият ривожига катта ҳисса қўшган. Ўрта асрлардаёқ ноёб расадхона кашф қилиб, осмон жисмларини жуда аниқ ўрганган. Унинг “Зижи жадиди Кўрагоний” асари дунё астрономиясида муҳим қўлланма бўлиб хизмат қилган.\nБу музей Самарқанд шаҳрининг уч минг йиллик тарихидан ҳикоя қилади. Бу ердаги ноёб экспонат ва деворий суратлар бутун дунё сайёҳларини, айниқса, кореяликларни ўзига жалб этиб келади. Чунки, VII асрга оид деворий суратлардан бирида Самарқанд ҳукмдорининг қадимги Корея – Когурё элчисини қабул қилиш маросими ҳам акс этган.\nЖанубий Корея Президенти ушбу тарихий суратни ҳайрат ва эътибор билан томоша қилар экан, халқларимиз ўртасидаги алоқалари узоқ ўтмишга бориб тақалишини, бу дўстлик ва ҳамкорлик бундан кейин ҳам бардавом бўлишини таъкидлади.\nДунёга машҳур Регистон майдони – аждодларимизнинг бунёдкорлик салоҳиятини намоён этувчи яна бир маскан. Мирзо Улуғбек, Шердор ва Тиллақори мадрасаларининг маҳобати, ўзи хос архитектураси ҳаммада ҳайрат ва ҳавас уйғотади.\nКорея Республикаси Президенти ҳам Регистондаги ҳар бир обида, миллий ҳунармандчилик маҳсулотлари кўргазмаларини ҳайрат билан томоша қилди. Олий мартабали меҳмонга мадрасаларнинг қурилиш тарихи, пештоқларидаги нақш ва рамзларнинг мазмуни ҳақида сўзлаб берилди.\nШавкат Мирзиёев Самарқанд Мун Чжэ Ин Корея Республикаси


Чўлпон | TURONZAMIN\nШундай вақтда бизнинг буюк бир ҳиссиётли адиб ва шоиримиз чиқиб, ўшал воқеаларнинг ҳаммасини адабий томоша, нафис песа ҳолида тарих бетларига нақш қилиб қолмоқчи бўладир. Журъатни, жасоратни қаранг!\nҲамза Ҳакимзоданинг 6—7 бўлакдан иборат валуолалиқ (сенсатсионний) «Фарғона фожеалари» ана ўшал ховлиқишнинг мевалари эди. Томошачи муаррихимиз ўз асарларини ўшал вақтда «тарих учун оддий бир матириёл» деб ўйлагон эмас. Ҳатто, муни даъво қилиб чиққанлардан жуда қаттиқ хафа бўлгон. «Фарғона фожеалари» муаллифининг фикрича Шекспирнинг «Ҳамлет»» «Мақбет», «Рўмеў ва Жулет» ларининг ўзбек ва Фарғона муҳитидан етишганларигина эди; шунинг учун унда юксак мафкурали қизлар, юқори тушунчали аллақандай Талъат афандилар бор эди.\nПесадан гапириб ўлтурмайман. Пес ва мохов қилиб ўйнолғонидан ҳам сўз очмайман. У кунги ўйинға ўшал ўзингиз билган «атоқли актриса» Кузнетсова ҳам оралашғон эди. Оврупо асарларида бир овруполи қиз рўлини қандай ўйнаш лозим бўлса бир ўзбек қизи рўлини Фарғона саҳнасида шундай ўйнағон Кузнетсова у кун саҳна олдиға чиқиб гапирган бир ўртоқ томонидан жуда кўб махталди. Шу жойни сизга билдириб ўтмасам бўлмайдир. Ўзи оддий бир хизматчи бўлғони ҳолда, «Истамбул дорилфунуни муаззинлари»дек гапиратурғон бир дошноқ армани рўли ҳам бор. Бу рўлни ўйнаган «Уста» артист арман-озарбайжон тилларининг хусусиятидан шу қадар хабарсиз эдики, ўшал вақт дошноқларининг зулмларини кўрсатмак билан эмас, тилларини бузуб, масхара қилиб гапирмак билан уларнинг адабини берган бўлди… Баракалла, бу ҳам катта ҳунар! Мен, у тўғрида кўп гапирмоқчи эмас эдим. Баъзи бир удур-будур ерларини кўрсатиб ўтаман деб, хийла вақтингизни олдим. Меним асл тўхталмоқ истаган нўқтам шудирким, шу песани шу ҳолда ўйнамоқ билак ишга киришган шу театр тўдаси, маҳаллий маблағнинг таъминотига ўтказилар эмиш деган гап бор. «Фожеалар»нинг муаллифи ва тўданинг руҳи бўлғон Ҳамза Ҳакимзода ўртоғимиз, атай шу иш учун Хевадан чақирилиб келтирилган. Ҳамза ўртоқнинг ўзи ҳам хусусий бир гаплашиш вақтида «шу тўғрида 20—30 кишилик исмета тузиб музофот ижроқўмиға топширмоқчи бўлғонини» айтиб ўтди.\n«Туркистон» газетаси, 1924 йил 14 октябр.\n« Тоғбой Абдураззоқ Ёдгор Турлибеков »\nG'ayrat, on 03/28/2011 at 5:38 am said:\nHurmatli Jahongir aka, hamdardman siz bilan, Alloh Abbos akamizni rahmat qilsin! Har kun duo qilayapman, tezroq vatanga qaytaylik!


Ўзбекистонда йил бошидан буён нечта олтин ва уран кони аниқлангани маълум бўлди – O'zbekiston Milliy paralimpiya qo'mitasi\nЎзбекистонда йил бошидан буён нечта олтин ва уран кони аниқлангани маълум бўлди\nЎзбекистон президенти Шавкат Мирзиёев 27 август куни геология соҳасида амалга оширилаётган ишлар самарадорлиги бўйича тақдимот билан танишди.\nПрезидент матбуот хизмати хабарига кўра, геологик илм-фанни тиклаш ва замонавий кадрлар тайёрлашга замин яратилди. Хусусан, Геология фанлари университети ташкил этилиб, унинг таркибига 4 та илмий-тадқиқот институти бирлаштирилди.\nЗамонавий бурғилаш ва лаборатория ускуналари олиб келинди. Бунинг натижасида бурғилаш унумдорлиги 2019 йилга нисбатан 25 фоиз ошди. Жумладан, рудадаги элементларни аниқлаш кўлами 40 тадан 63 тагача кўпайди.\nЙил бошидан буён 150 та янги кон давлат балансига олинди. Олтин, кумуш, уран, мис, молибден ресурслари ва захиралари кўпайди. Жумладан, Бухоро ва Навоий вилоятларидаги Кулжуктов ҳамда Ауминзотов тоғлари ҳудудида 3 та олтин, Самарқанд вилояти Каттақўрғон тумани ҳамда Жиззах вилояти Арнасой туманида 2 та уран кони аниқланди.\nШунингдек, 32 та геология-кон захираси халқаро JORC стандартларига ўтказилди.\nҚишлоқ хўжалигини ривожлантиришга қаратилган чора-тадбирлар доирасида 155 минг гектар майдонда тезкор гидрогеологик изланишлар олиб борилди. Сув танқис ҳудудларда суткасига қўшимча 90 минг кубометр таъминлайдиган сув захиралари тасдиқланди, дейилади маълумотда.\nПутин қандай ҳолларда Беларусга Россия қўшинлари киритилиши мумкинлигини айтди\nПрезидент: «Ўзбекистонда янги геология тизими яратилмоқда. Уни ривожлантиришдан мақсад – одамларни бой қилиш»


Том босиб қолган ўзбеклар ва турк лирасининг қулаши - журналист Санжар Саид муҳожирларга ёрдам ҳақида (АУДИО)\n18 январ 2022, Тошкент вақти: 18:46\nСўнгги ҳафталарда турк лирасининг кескин қадрсизланиши ўзбекистонлик муҳожирларнинг ҳаётни оғирлаштирган.\nШу кунларда Туркиянинг Истанбул шаҳридаги уйлардан бирида содир бўлган бахтсиз ҳодиса натижасида вафот этган ўзбекистонлик аёлнинг жасади ватандошлар кўмагида уйига юборилган.\n29 ноябрь куни юз берган ҳодиса ҳақида “Елкадош” ўзбекистонликларга ёрдам жамияти раҳбари, блогер ва журналист Санжар Саид ўзининг Фейсбук саҳифасида хабар қилди.\nХабарда айтилишича, кучли шамол оқибатида Истанбулдаги кўп қаватли уйлардан бирининг том қисмида яшаётган ўзбек оиласининг 3 аъзосини том босиб қолган, натижада бир аёл воқеа жойида, иккинчиси эса 21 декабрь куни вафот этган.\nСанжар Саиднинг Озодликка билдиришича, ҳозирда иккинчи аёлнинг жасади ва уни олиб кетгани келган яқинлари учун чипталар сотиб олинган.\nОзодлик Санжар Саиддан Туркиядаги ўзбекистонлик меҳнат муҳожирларининг ҳаёти, улар дуч келаётган муаммолар ҳақида сўради.\n“Бу фалокатда келин ва унинг қайнопаси вафот этди. Улар ишлаш учун Сурхондарёдан келишган экан. Консуллик билан гаплашдик, ҳозир улар ҳужжат масалаларини ҳал қиляпти экан. Туркиядаги ўзбекистонликлар оғир кунларда бир-бирига ёрдам беради, бунга, айниқса, пандемия вақтида гувоҳ бўлдим”.\nСанжар Саид ўзбеклар орасида муаммоли ҳолатлар ҳам бўлганини айтади:\n“Бир ҳолат бўлган эди, ўзининг узоқроқ холаси жиянини олиб келиб, қарзи эвазига гаровга бериб кетган. У қиз кейин қочаман деб, бешинчи қаватдан тушиб кетиб, оламдан ўтди. Лекин бунақа ҳолатлар кам. Бир-бирларига ёрдам қўлини чўзиб, қўллаб турганлар жудаям кўп. Биз асосан қийин аҳволга тушиб қолган ўзбек аёлларига ёрдам кўрсатамиз. Масалан, алдов билан олиб келиниб фоҳишаликка мажбурланиб қочиб келади ёки кўчада пулсиз қолиб кетади. Қийин вазиятда қолган, тазйиққа учраганларга биринчи ўринда моддий ва ҳуқуқий ёрдам берамиз”.\n240p | 74,9MB\n360p | 124,5MB\n480p | 234,7MB\n1080p | 698,9MB\nБлогер сўзларига кўра, турк лираси қадрининг тушиб кетиши муҳожирлар ҳаётини оғирлаштирган:\n“Кўпчилик аёллар энагалик, боқувчилик ишлари билан ҳам шуғулланишади. Уларнинг маоши 4-5 минг лира атрофида. Ҳозирги курс бўйича 400-500 доллар. Тўқимачилик корхоналарида ишлайдиганларнинг кунлик маоши 120-150 лира. Бу оддий ишчининг маоши. Агар тикувчилик қўлидан келса балки кўпроқ ҳам олиши мумкин. Эркакларнинг иш топиши жуда мушкул. Менинг билишимча, ўртача 3 минг лира атрофида ишлашади. Лира долларга нисбатан 18-20га тушиб кетганида жуда кўп юртдошларимиз тушкунликка тушиб қолишди. Баъзилар Россияга кетиб ҳам қолишди”.\nСанжар Саид билан батафсил суҳбатни қуйида тингланг:\nСанжар Саид билан суҳбат.\nАҚШ-Мексика чегараси: Қамоқ ва ўлим хавфи ўзбекларни "Америка орзуси"дан қайтаролмаяпти\nТуркия матбуоти ўзбек тадбиркор Ботир Раҳимов исмини "люкс отель"можароси марказига қўйди


Учта робот ясаган талаба Инновацион ярмаркада учинчи ўринни эгаллади\nУчта робот ясаган талаба Инновацион ярмаркада...\n04.03.2018 00:15 0 581\nДостон Мардиев — Тошкент шаҳридаги Инҳа университети талабаси\nТошкент шаҳридаги Инҳа университети талабаси Достон Мардиев «Маркетинг ва реклама ADWEEK 2018» ҳафталиги доирасида ўтказилган инновацион ярмаркада учинчи ўринни эгаллади. Бу ҳақда университет расмий сайти хабар бермоқда.\n«Маркетинг ва реклама ADWEEK 2018» ҳафталиги Ўзбекистонда маркетинг ва реклама соҳасидаги кенг миқёсли тадбир ҳисобланади. Бу йил мазкур ҳафталик 2018 йил 26 февралдан 2 мартгача Тошкент давлат иқтисодиёт университетида бўлиб ўтди.\nЯрмаркада Ўзбекистондаги 13 та университетнинг талабалари иштирок этишди. Иштирокчилар ўз ишланмаларини қуйидаги йўналишлар бўйича тақдим этишди: инновацион бизнес ғоялар ва лойиҳалар, АКТда инновациялар ҳамда инновацион технологиялар.\nИнновацион ярмарка доирасида Тошкент шаҳридаги Инҳа университети иккинчи босқич талабаси Достон Мардиев учта лойиҳани тақдим этди. Бу ҳақда унинг ўзи шундай дейди:\n— Инновацион ярмарка доирасида иккита робот тақдим этдим. Менинг биринчи роботим хўжалик учун мўлжалланган. Робот аёлларнинг ишини осонлаштириши керак, чунки у уйни мустақил равишда тозалаши мумкин. Иккинчи робот саноатда ишлатилиши мумкин. Робот юкларни ташиш учун мўлжалланган.\nИнновацион ярмарка ҳакамлар ҳайъати қарорига кўра, Тошкент шаҳридаги Инҳа университети талабаси Достон Мардиев учинчи ўринни эгаллади. Унга ярмарканинг диплом ва ҳайкалчаси топширилди.\nробот ИНҲА Достон Мардиев Инновацион ярмарка


Эртага "Локомотив" - "Насаф" ўйини / CHAMPIONAT.asia\nЭртага "Локомотив" - "Насаф" ўйини\n07 янв 13:30\nЭртага ОЧЛ-2014 плей-офф учрашувига тайёргарлик кўраётган Тошкентнинг "Локомотив" ва Қаршининг "Насаф" жамоалари ўзаро ўртоқлик ўйинида майдонга тушишади.\nРежага кўра, ўйин соат 11да бошланиши керак. "Насаф" томони учрашувни табиий (чимли) майдонда ўтказишни сўраётган бўлса, "темирйўлчилар" сунъий қопламали майдони афзал билишмоқда.\nЎзбекистон вице-чемпионлари ҳозирги об-ҳаво шароитида майдоннинг сифатига путур етишидан ҳавфсирашяпти. Ҳар қандай ҳолатда ҳам назорат ўйини бўлиб ўтади. Фақат учрашув манзилига ойдинлик киритиб олинса бўлгани. Агар "Насаф" таклифи қабул қилинса, ўйин пойтахт вилоятида жойлашган "Локомотив"га қарашли "Дўстлик" стадионида ўтказилади. "Локомотив" ўз сўзида туриб олса, у ҳолда футболимиз етакчилари иштирокидаги ўйинга сунъий қопламали "Чилонзор" стадиони мезбонлик қилади.\nТаъкидлаш жоиз, бу икки жамоа Ўзбекистон ХХII миллий чемпионати олий лигасининг 2-турида ҳам ўзаро Тошкентда тўқнаш келишади. Иккала жамоа ҳам 11 январдан ОЧЛ плей-офф ўйинига тайёргарликни мос равишда БАА ва Туркияда давом эттиришади.\nЭслатиб ўтамиз, Рўзиқул Бердиев жамоаси 8 февраль куни ягона ўйиндан иборан плей-офф баҳсида Доҳада Қатарнинг "Ал-Жаиш" клуби меҳмони бўлади. Ҳаким Фузайлов шогирдлари эса худди шу куни Тошкентда "Ал-Қувайт" (Қувайт) - "Ал-Шорта" (Ироқ) жуфтлиги ғолибини қабул қилади. Бу жуфтлик 2 февраль куни ўзаро майдонга тушишади ва "Локомотив"га ким рўбарў келишига ойдинлик киритиб беришади.


Хакерлар қандай компьютер ва операцион тизимдан фойдаланишади? - Terabayt.Uz\nХакерлар қандай компьютер ва операцион тизимдан фойдаланишади?\nХакер деганда, одатда, тегишли дастурларни, кодларни яхши биладиган ва буни ғаразли мақсадларда қўллайдиган кибержиноятчилар тушунилади. Аммо хакер дегани айнан жиноятчи бўлмаслиги, балки бу соҳадаги билимларидан тўғри йўлда фойдаланиши ҳам мумкин.\nАхборот хавфсизлиги борасида ҳеч қандай ғаразли мақсадсиз, компьютер тизимларининг, тармоқларнинг ёки дастурларнинг хавфсизлигини текшириб кўриш усули пентест ёки пентестинг дейилади. Шу ишни амалга оширувчи дастурчи эса пентестер деб аталади.\nБу борада устомон бўлишни сиз ҳам истасангиз, қуйидаги маълумотлардан бохабар бўлиб қўйганингиз маъқул.\nХакерга қандай компьютер керак?\nБирор тизимга кира олишингизни синаб кўриш учун ўртача хусусиятларга эга компьютер ҳам бўлаверади.\nАгарда бирор янги нарса билан шуғулланишни ёки компьютер хавфсизлиги масалаларини чуқур ўрганишни истаб қолсангиз ҳам, барибир сизга суперқувватли компьютер керак бўлмайди.\nНоутбук яхшими ёки стационар компьютер?\nБу масалада қарор қабул қилиш осон: агарда сиз турли жойларда шуғулланадиган бўлсангиз – ноутбук вариантини танлайсиз. Қолган барча ҳолатларда стол компьютери – энг яхши ечимдир.\nПентестер учун видеокарта\nАхборот хавфсизлиги борасида видеокарта хешларни териб чиқиш учун қўлланилади. Хеш бу – кирувчи маълумотларнинг хеш-функция томонидан қайта ишланиши маҳсулидир. Улар кўринарли ҳолда туриши хавфли бўлган маълумотларни алмаштиришга имкон беради.\nБир хил маълумотлар бир хил хеш-миқдорларга (хеш-суммаларга) эга бўлади, аммо улардан кирувчи маълумотларни тиклаб бўлмайди. Бу хусусият, масалан, веб-сайтларда қўлланилади. У ерда паролларнинг хешлари сақланади ва, сиз ўз маълумотларингизни киритганингизда, мана шу хешларнинг маълумотлари ўзаро солиштирилади. Агарда сиз киритган паролнинг хеши аввал сақланган паролнинг хеши билан айнан бир хил чиқса, тизимга (аккаунтингизга) киришга рухсат берилади.\nАгарда хешлар киритилган маълумотлар базаси қандайдир йўл билан бирор хакернинг қўлига тушиб қолса, у фойдаланувчилардан бирининг логини остида кирмоқчи бўлса, барибир хеш ёрдамида буни уддалай олмайди, чунки сайт паролни киритишни сўраб тураверади.\nЮқорида айтилганидек, кирувчи маълумотларни хеш-миқдорлардан чиқариб олиб бўлмайди, аммо шу маълумотларни аниқлаш учун тасодифан тўғри келиб қолгунига қадар бирма-бир териб кўриш усулидан фойдаланиш мумкин. Бу жараён эса қуйидагича кечади: бирор паролни оламиз ва унинг хеш-миқдорини ҳисоблаб чиқамиз. Сўнг уни қўлимизда мавжуд хеш-миқдор билан таққослаймиз. Агарда улар ўзаро мос келса – демак, тўғри паролни топган бўламиз. Мос келмаса – бошқа паролнинг хеш-миқдорини қиёслаб синаб кўрамиз. Шу тариқа, то сақланган паролнинг хеш-миқдорига тўғри келувчи хеш-миқдорга эга паролни топгунимизча давом эттираверамиз.\nХешларни териб кўриш ишини процессор ёрдамида амалга ошириш мумкин. Буни амалга оширувчи кўплаб дастурлар бор. Аммо видеокарта бу вазифани анча тезроқ уддалай билади. GPU’дан фойдаланган ҳолда териб кўриш минг бараваргача тезроқ кечади, демак – бунда тизимни бузиб кира олиш имконияти анча юқори бўлади.\nБу каби мақсадларда асосан AMD, GeForce ва Intel HD Graphics видеокарталари кенг қўлланилади. Лекин Intel HD Graphics ҳамиша ҳам яхши натижа кўрсатавермайди. Демак, энди GeForce ва AMD орасидан биттасини танлашга тўғри келади.\nAMD’нинг катта камчилиги шундаки, унинг драйверлари Linux’нинг айрим дистрибутивлари билан унчалик «келишмайди». Масалан, Hashcat фақатгина AMDGPU-Pro билан ишлашни қўллаб-қувватлайди, у эса фақат янги видеокарталар билангина ишлай олади. Шу боис, AMD харид қилишдан олдин, у қўллаб-қувватлайдиган Linux дистрибутивлари рўйхати билан танишиб чиқинг.\nХўш, ўзи хешларни териб кўриш нима учун керак?\n• Веб-дастурларга кириб кўриш тести;\n• Wi-Fi’ни бузиб кириш;\n• Шифрланган файлларни, маълумот ташувчиларни, веб-ҳамёнларни, ҳужжатларни бузиб кириш учун.\nТармоқ ускуналари / Wi-Fi адаптер\nУмуман олганда, исталган тармоқ адаптери тўғри келаверади, чунки жараённинг секинлашувига сервер, сайтнинг ўзи, DOS brute force’дан ҳимоялар ва бошқа чет омиллар сабабчи бўлади.\nБунда ҳам бирор аниқ талаблар бўлмайди, аммо тезкор хотира ҳажми катта бўлгани барибир маъқул. Кўплаб дастурлар ҳатто кам қувватли компьютерда ҳам ажойиб ишлайди. Виртуал машинада пентестинг қилиш учун эса ўзига яраша шартлар бўлади.\nХуллас, тезкор хотира ва виртуал машина бўйича қуйидаги қуйидаги вариантларни кўриб чиқиш мумкин:\n• График интерфейс билан Arch Linux + 2 Гб тезкор хотира – жуда қулай ишлайди;\n• График интерфейс билан Kali Linux + 2 Гб тезкор хотира – ўртача ишлайди;\n• График интерфейссиз исталган бир Linux + 3-4 Гб тезкор хотира – қулай ишлайди;\n• Windows’нинг сўнгги версиялари + 2 Гб тезкор хотира – фақат ишга туширишга ярайди;\n• Windows’нинг сўнгги версиялари + 4 Гб.дан юқори тезкор хотира – қулай ишлайди;\n• Тезкор хотира 8 Гб.дан кам бўлмаса жуда яхши, аммо 16 Гб.дан кўпи ҳам керак эмас.\nАгарда сиз хешларни териш учун процессордан фойдаланадиган бўлсангиз, шуни инобатга олишингиз керак: процессор қанчалик кучли бўлса, териб чиқиш ҳам шунчалик тез амалга ошади.\nШунингдек, бақувват процессор виртуал машиналарда ҳам бемалол ишлаш имконини беради. Аммо териб кўриш билан шуғулланмайдиган кўплаб дастурлар учун процессорнинг айтарли аҳамияти йўқ.\nБу борада бирор йирик фарқ йўқ, аммо SSD туридаги дискларда ишлаш қулайроқ.\nVPS/VDS’даги пентестер компьютери\nVPS/VDS – виртуал ажратилган/хусусий сервер – виртуал машинага ўхшаган нарса, фақат уни ишга тушириш ўрнига сиз хостинг-провайдер ресурсларини ижарага оласиз.\nVirtualBox’да мутлақо текинга ҳам қилиш мумкин бўлган ишга пул сарфлашнинг нима кераги бор, дейсизми? Самарадор тарзда ишлашингиз учун сизнинг сервер ўрнатилган компьютерингиз ҳамиша ёқиқ туриши керак бўлади; натижада эса унинг харажатлари виртуал сервер ижараси пулига тенг келиб ҳам қолади. Бундан ташқари, VPS доимий интернет уланишни кафолатлайди ва бошқа бир қатор муҳим қулайликларни тақдим этади.\nДарвоқе, агарда сиз тегишли рухсатсиз тарзда ҳимоядаги заифликларни текширадиган ёки портларни сканерлайдиган бўлсангиз, у ҳолда Tor браузеридан фойдаланинг.\nҚуйидаги ҳолатларда VPS сизга албатта қўл келади:\n• Сайтларни клонлаштириш;\n• Иловаларнинг ҳимоясидаги нозик жойларини излаш;\n• Йирик тармоқ ости тизимларини текшириш;\n• DNS спуфинг.\nЮқоридагилардан ташқари, VPS сизга веб-сервер, почта сервери, «булутли» сақлагич, VPN ва ҳоказоларни ташкил этишда ҳам керак бўлади. Сиз компьютерни буйруқлар сатри (командная строка) интерфейсидан ҳам, иш столи график муҳитидан ҳам ўрнатишингиз мумкин. Иккинчи усулини танлайдиган бўлсангиз, зиқналик қилмаслигингиз лозим, ахир, бунда сизга тезкор хотира керак бўлади.\nLinux’ни ўз компьютерига иккинчи операцион тизим сифатида, ёки виртуал компьютерга ўрната олмайдиганлар учун VPS яхши вариант.\nARM компьютер бу – кучи бўйича алоҳида ажралиб турмайдиган, шунга яраша энергияни ҳам кам талаб қиладиган компьютердир. Агарда сизга кунлаб узлуксиз, VPS учун ва электр учун катта тўловларсиз ишлайдиган компьютер керак бўлса, у ҳолда ARM’ни танлаганингиз маъқул.\nУ қуйидаги ҳолларда қўл келади:\n• Веб-иловаларга ҳамда Wi-Fi’га узоқ муддатли ҳужум қилишда;\n• Турли рацияларнинг радиосигналларини мониторинг қилиш, ўз GSM база станцияларингизни яратишда\n• Tor билан прокси сервер яратишда.\nЯхшиси, ARM’га график муҳитсиз тизимни ўрнатган ҳамда қуввати юқорироқ қурилмани танлаган маъқул. Натижада сизга яхшигина фойдаси тегадиган беминнат ёрдамчига эга бўласиз.\nҚайси операцион тизимни танлаш керак?\nУмуман олганда, Windows’да ҳам, Linux’да ҳам ишлаш мумкин. Кўпчилик дастурлар ҳар иккала операцион тизимда ҳам «ўзини яхши ҳис этади». Аммо, Linux фойдаланувчилари қуйидаги афзалликларга эга бўлишади:\n• Linux’да профил дастурлари ўрнатилган ва созланган дистрибутивлар сони кўпроқ. Аммо уларни яхшилаб тушуниб олиш учун маълум бир вақт талаб этилади. Лекин агарда уларни Windows’га ўрнатиб, кейин созлаб ололсангиз, Linux’нинг сизга керагиям бўлмайди.\n• Linux билан ишлаётиб, сиз нафақат унда ишлашни ўрганасиз, балки пентестингдан кўзланган мақсадни ҳам ўргана борасиз.\n• Қўлланмалар кўплиги. Пентестингга бағишланган барча йўриқнома китобларида айнан Linux операцион тизимида ишлаш тавсифлаб берилган. Тўғри, оз-моз бош қотириб, барча буйруқларни Windows’га мослаштириб чиқиш ҳам мумкин. Аммо ҳаммаси керагича ишлаши учун сарфланадиган ҳаракатлар худди Linux’ни ўзлаштиришга кетадиган ҳаракатларга тенг бўлиб қолиши эҳтимоли ҳам бор.\n• Ҳар хил туториаллар, дарслик ва ўқув қўлланмалари асосан Linux’да ишлашга мўлжаллаб ёзилган. Агарда уларнинг барчасини Windows’да ишлашга мажбурлаш учун вақт сарфлашни истамасангиз, ўзингиз Linux’ни ўрганиб қўяқолинг.\n• Энг охирги банд бу – Wi-Fi. Агарда тармоқ картаси қўллаб-қувватласа, Linux’да монитор режимида муаммо келиб чиқмайди.


Бош саҳифа - BBC News O'zbek_圓通香港集運\nОдамлар гапдан чарчаганми, Мирзиёев нима қилмоқчи ва иссиқ янада кучаяди – янгиликлар\nШавкат Мирзиёев Сурхондарёга "қарсак учун келмагани"ни айтди. Халқ депутатлари зиммасига янги вазифа юкланди. Халқаро журналист Ўзбекистон қонунчилигини бузгани айтилди. Ҳаво бундан ҳам исийдими - bbcuzbek.com дайжести.\nЎзбекистон: Саккиз бурчакли масжид, фуқаролик олиш соддалаштирилади ва яна "шапка" пайдо бўлдими?\nРоссия, мигрантлар: 200 дан ортиқ ўзбекистонлик масжид ертўласига қандай тушиб қолди?\nРоссияда карантин чекловлари ҳали тугагани йўқ. Пандемия даври машаққатлари сабаб, уйга қайтишга қарор қилаётган мигрантлар ҳам кўп. Аммо Россия Ўзбекистон орасидаги доимий темирйўллар қатнови ҳанузгача тикланмаган.\n8 соатлар аввал\nХитойда янги вирус паррандадан инсонларга тарқалмоқда. Бу қанчалик хавфли?\nХитойда топилган ва илк бор инсонга юққани айтилаётган штамм Жаҳон Соғлиқни сақлаш ташкилотининг ҳам эътиборини ўзига тортди. Хитойлик бу штаммни қандай юқтиргани маълум эмас. Масъуллар ҳалича батафсил маълумот беришмаётир.\n9 соатлар аввал\nМафия ва мафиози: 100 қотилликда қўли бор “қаттол” қўйиб юборилди\nИталияда умрбод қамоқ жазосига ҳукм қилинган номи чиққан мафиози муддатидан илгари озод қилинди. "Қаттол" лақабини олган Жованни Бруска Сицилиядаги “Коза Ностра” мафия гуруҳини бошқарган. Мафияга қарши курашган судьялардан бирини шахсан ўзи портлатиб, ўлдирган. 11 ёшли болакай жасадини кислотада эритган. Мақоладаги айрим тафсилотлар кўнгилни хира қилиши мумкин.\nСаудия Арабистони ҳам овоз кучайтиргичлар билан шуғулланмоқда. Азон баланд овозда айтилаяптими?\nСаудия Арабистони масжидлардаги овоз кучайтиргичлар овозини пасайтирмоқда. Овоз кучайтиргичлар подшоҳликда кимга ҳалақит бермоқда?\nБеларусь: 'Одамлар қамоқхоналарда ўлаяпти' - видео\nБеларусь: "Одамлар қамоқхоналарда ўлаяпти". "Қалблари вайрон". Президент Лукашенко репрессиялари туфайли гапиришга қўрқиб қолишган. “Мен бу ерда кўп бўлганман, лекин Беларусни ҳеч бундай кўрмагандим", дейди Би-би-си мухбири Сара Рейнсфорд.\nАҚШда улкан ўзгариш: Демократлар фаластинликларга қайиша бошлади\nТрамп ва Нетаньяҳунинг бир марталик сиёсий мушти Демократларга Фаластиндаги вазият ҳақида қайта ўйлаб кўришлари учун кифоя қилдими? Сўнгги Исроил-Ғазо уруши нималарни кўрсатди?\nЎзбекистон: Саккиз бурчакли масжид, фуқаролик олиш соддалаштирилади ва яна "шапка" пайдо бўлдими? – Янгиликлар\nМирзиёев Сурхондарёда. Фуқаролик олиш нормалари соддалаштирилади. Ўзбекистон Ҳиротда масжид қуради. UzAutoMotors "шапка" масаласи бўйича баёнот берди. Расман – йўлларда болалар ўлими кўпайган. Bbcuzbek.com дайжести.\nОсиё чемпионати: Ўзбекистон яна биринчи, ғолиб боксчилари неча минг доллар олишади?\nЎзбекистонлик боксчилар Осиё чемпионатининг энг кўп медалларини олишди. Умумжамоа ҳисобида биринчи бўлишди. AIBA эса, кутилмаган бир ишга қўл урди.\nКоронавирус: вакцина навбатим қачон келади - мунтазам янгилаб бориладиган маълумот ва интерактив харита\nBi-bi-si O‘zbek TV - Afg‘oniston uchun 2 iyun teledasturi\nТошкент-Москва: Россия Ўзбекистонга рейсларни оширмоқда\nРоссия Ўзбекистон ва Тожикистонга рейсларни кўпайтиришга қарор қилди. Дунёнинг яна етти давлати билан мунтазам авиақатновларни тиклади. Халқаро парвозларни амалга оширувчи аэропортлари сонини ҳам оширди. Россияда юз минглаб ўзбекистонликлар ҳам яшашади.\nЎзбекистон ва ЙТҲ: Ўлаётган болалар сони кескин ортди, муаммога Ўзбекистон Мусулмонлари идораси ҳам эътибор қаратдими?\nЙўл ҳаракати хавфсизлигига риоя қилиш масаласига энди Ўзбекистон Мусулмонлари идораси Фатво ҳайъати ҳам эътибор қаратди. Масъуллар эса, худди шу куни янги хавотирли рақамларни очиқлашди.\nХитой Африканинг ҳам овозини сотиб олмоқдами?\nАфрикадаги қатор давлатлар ҳам Хитойнинг уйғурлар ва бошқа мусулмонларга қилаётган муносабатини маъқуллашмоқда. Хусусан, айрим африкалик дипломатлар яқинда Пекинда бўлиб ўтган тадбирда Хитойнинг Шинжон-Уйғур бўлгасидаги сиёсатини мақташди.\nДайжест. Ўзбекистон ва мигрантлар: Россия ўзбекистонликни ўғирлаб нима қилади?\nРоссияда ўзбекистонлик сиёсий қочқин йўқолди. Қозоғистонда ўзбекистонлик ҳайдовчига 7000 долларлик жарима ёзилди. Туркияга энг кўп борганлардан ўнталигида ўзбекистонликлар. Пандемия даврида пул ўтказмалари кўпайган.\nАнгела Меркел гапларини эшитишда АҚШга Дания ёрдам берган\nДаниянинг махсус хизматини Европанинг қатор етакчи сиёсатчилари, хусусан, Германия Канцлери Ангела Меркел суҳбатларини яширинча тинглашда АҚШ махсус хизматига ёрдам беришда айбламоқдалар.\nЎзбекистон: аввал беш кишилик оилага 2,5 миллион, энди 2,2 миллион сўм\nЎзбекистонда кимни камбағал деб ҳисоблаш масаласи узоқ вақтдан бери кўриб чиқилаяпти ва кунига 1 доллардан кам даромад топадиган одам қашшоқ деб кўрилиши кераклиги ҳақидаги халқаро хулосага етиб келиш учун ҳали яна анча вақт борга ўхшайди.\nТуркия: Эрдўғон Тақсим хиёбонидаги янги масжидни очди\nТуркия Президенти Ражаб Тойиб Эрдўғон Истанбулнинг Тақсим хиёбонида барпо этилган янги масжид очилиши маросими ортидан янги танқидларга тутилди.\nРоссия, мигрантлар: 10 йил ишлаб патентга бунча навбатни кўрмагандим - видео\nРоссиядаги миграция марказларида тирбандлик юзага келган. У ерда тўпланган ўзбекистонлик, тожикистонлик ва бошқа муҳожирлар марказга киришни соатлаб кутишмоқда.\nРоссия Беларусни айланиб ўтадиган парвозларни тақиқлади\nРоссия Беларус ҳаво ҳудудини айланиб ўтадиган парвозлар режасини рад этгани учун Франция ва Австрия авиа компанияларининг Москвага белгиланган рейслари бекор қилинди.\nДайжест. Россия-Ўзбекистон: Эрини полиция отди, ўзини Ўзбекистон қамайдими?\nПолиция отиб ўлдирган мигрант аёли Ўзбекистонга қайтишдан нега қўрқмоқда? Аэропортдаги мигрантлар 33 кг носни ўзлари учун олганини айтишган. Яна бир ўзбекистонлик қўшнисини зўрлаганликда айбланмоқда\nЖиноят кодексидан олиб ташланаётган диний айбловлар ва янги жавобгарликлар - Ўзбекистон, янгиликлар (видео)\nЎтаётган ой Ўзбекистон Республикаси Жиноят кодексига шов-шувли ўзгартиришлар киритиш ва янги Жиноят кодекси муҳокамасига бой бўлди. Ўзбекистонда ҳокимият вакилларининг қонуний талабларига бўйсунмасликка оммавий даъват қилиш Жиноят кодексига киритилиши блогер ва журналистларнинг хавотирига сабаб бўлди.\nАфғонистон: АҚШ ҳарбий базалари яна Марказий Осиёга қайтадими?\nАҚШ, Британия ва НАТО ҳарбий кучлари шу ёзда Афғонистондан чиқиб кетмоқчи. Толибон кучайиб бормоқда, айни пайтда, “ал-Қоида” ва ИШИД янада каттароқ хунрезликларни амалга оширмоқда. Мамлакатда Ғарбнинг ҳарбий ҳозирлигисиз, бу гуруҳларни қандай қилиб тийиб туриш мумкин?\nМосква муфтийси: Мигрантлар, ўзингизни эмлатинг - Ўзбекистон ва Россия\nРоссия мусулмонлари диний ташкилотининг раиси қонуний мақомдаги барча мигрантларни ўзларини эмлатишга чақирди. Москва муфтийси ҳам бўлган Альбир Крганов аксар мусулмонлар рўза тутаётган Рамазон ойида айни чақириқ билан чиқмоқда. Россияда юз минглаб ўзбекистонликлар яшаб, меҳнат қилишади.\n27 апрел 2021\nБугуннинг саволи: “Ҳиндистонча штамм” шунчалик даҳшатлими?\n“Ҳиндистонча штамм” шунчалик даҳшатлими? Бошқа давлатлар учун хавфи қандай? Бугун кўпчиликни худди шу савол қизиқтирган. Ҳиндистонда бир ҳафтанинг ўзида икки миллиондан ортиқ киши коронавирус юқтирган. Ўлим ҳоллари кунига уч мингдан ошган. Касалларга жой йўқ, жасадлар туну кун ёқилмоқда.\n28 апрел 2021\nBBC Дунё ТВ: Шу вақтгача номаълум янги куч ва ранг топилди\nBBC Дунё ТВ: Шу вақтгача номаълум янги куч ва ранг топилди - BBC News O'zbek - дунё, янгиликлар (видео)\nИсроил - Ғазо можароси: Фаластинни дастаклаб, ўн минглаб одам кўчага чиқди - фоторепортаж\nИсроил - Ғазо можароси: Фаластинни дастаклаб, ўн минглаб одам кўчага чиқди. Ўтган дам олиш кунларида қатор Европа ва Яқин Шарқ давлатлари норозилик намойишларига саҳна бўлди. Бунга ҳатто карантин чекловлари ҳам таъсир қила олмагани айтилмоқда.\nТожик-Қирғиз қонли низосидан кейинги аҳвол - фоторепортаж\nТожиклар билан Қирғизлар ўртасида келиб чиққан қонли низода 50 ка яқин инсон ҳалок бўлди, уйлар, мактаблар ва чегара текшириш постлари вайрон бўлди.\nКоронавирус: Сайёҳларсиз Венеция ва Италия шаҳарларининг бўшаб қолган кўчалари фотосуратларда\nДушанба куни Италия ҳукумати мамлакат бўйлаб карантин эълон қилди. Мақсад коронавируснинг тарқашига йўл қўймаслик. Италия шаҳарларида мисли кўрилмаган манзара - бўшлиқ.\nКуннинг саволи: Қирғиз-Тожик можароси Марказий Осиё учун нимани англатади - таҳлил\nЎзбекистон Қирғизистон ва Тожикистон ўртасидаги сўнгги можаро юзасидан жиддий хавотир билдириб чиққан биринчи минтақа давлати бўлди. Аммо зиддиятли чегара ҳудудлари масаласи минтақадаги барча мустақил давлатларга бирдек хос муаммо бўлади. Шундай экан, энг ёмонларидан бири экани айтилаётган сўнгги қуролли тўқнашув нимани англатади?\nБунақаси бўлмаган: Ўзбекистон маҳаллалари Венецияда дебют қилади\nБунақаси бўлмаган: Ўзбекистон Венецияда дебют қилади. Ўзбекистондаги маҳалла маданиятининг қанчалик ўзига хослигини бутун дунёга намойиш этади. Бу каби имкониятга ҳалича қолган бирор бир Марказий Осиё давлати муваффақ бўлмагани айтилмоқда.\n30 апрел 2021\nРоссия ва мигрант: Қудуқ қазиб буйрагимни йўқотдим - видео\nДилмурод Россияда ўзи яшаётган шаҳарда буйрак мутахассислари бўлмагани сабаб Москвадаги клиникага қўнғироқ қилди. Тиббий суғуртаси бўлмагани учун Москвада муолажа олиш нақадар қиммат эканини тушуниб етди ва Фарғонага қайтиб келди.\nКўпхотинлиликни қонунийлаштириш масаласи сўнгги йигирма йил ичида Қирғизистонда кун тартибида бўлди. Бу борадаги ташаббуслар ҳар сафар муваффақиятсизликка учради. Мамлакатдаги кўпчилик ҳам бунга қарши. Аммо, тадқиқотчиларга кўра, Қирғизистонда кўпхотинлилар сони ортгандан ортмоқда.\nБолангизнинг бошқа алоҳида хонада ухлаши ёки уни болалар аравачасида олиб юришингиз парваришлашнинг тўғри йўлими?\nХитой қамоқ лагерларида бўлиб чиққан, у ердаги таҳқирлашлар, жинсий зўравонликлар ҳақида ўтган ой гапириб берган аёллар таъқиб ва туҳматларга дучор этилмоқда. Инсон ҳуқуқлари гуруҳларининг айтишича, бу каби ҳужумлар қарши гапирганларнинг овозини ўчириш учун Хитой томонидан амалга оширилаётган тажовузкор кампаниядир.\nАлла сўзининг асил маъносини биласизми? Болаларни ухлатиш учун ишлатилган бу сўз қачон ва қаерда пайдо бўлган? Ўзбекча алланинг Рус ва Инглиз тилларидаги гўдакларни ухлатувчи сўзларга яқинлиги қандай?\n“Угам-Чотқол” миллий табиат боғи қўйнидаги яширин, ҳашаматли дам олиш маскани. Шоввозсой дарёсини бўғиб барпо этилган сунъий сув омбори? “Шоввозсой” аталмиш ушбу масканнинг номи бугун ўзбекистонликлар тилидан тушмаётир. Озодлик радиоси мазкур масканнинг шахсан президент ихтиёри учун махсус қурилганига нега ишонмоқда?\nЎзбекистон ДХХнинг собиқ раиси Ихтиёр Абдуллаевнинг ўғли Би-би-сига айтишича, отаси Президент Мирзиёев номига 27 варақлик хат битиб, унда ўзига қўйилган барча айбларни «эпизодма-эпизод» рад қилган. Аммо, оиланинг ишонишича, хат манзилга етиб бормаган, Абдуллаев эса жазо тариқасида карцерга ташланган.\nХитой лагеридаги уйғурлар мунтазам жинсий зўравонликлардан шикоятда - Би-би-си қўлга киритган янги маълумотларга кўра, Хитойнинг уйғурлар учун ташкил қилган “қайта тарбиялаш” лагеридаги аёллар тизимли тарзда жинсий зўрланиб, таҳқирланиб, қийноққа тутилиб келади.


Қизларимизга ўрнак бўла оляпмизми ёки қуш уясида кўрганини қилади - Ayol.uz\nҚизларимизга ўрнак бўла оляпмизми ёки қу...\nҚизларимизга ўрнак бўла оляпмизми ёки қуш уясида кўрганини қилади\nFeruza 12.04.2016 07:28 919 01\nБир куни тумандаги «Гўзаллик салони»да навбат кутиб ўтирган икки жувоннинг ёш қизчалари олдида қайнонасини ғийбат қилаётганига гувоҳ бўлдим.\n– Мен тунов куни мактабдаги «Алифбе байрами» учун қизимни шу ерга олиб кириб сочини турмаклатиб кетдим. Аммо уйга борганимда қайнонам билан бўлди жанжал, бўлди қиёмат.\n– Мен у киши хоҳлаганидай келин эмасмишман. Эндиги топган гапи-чи?! «Неварамнинг тарбиясини бузасиз», дейди. Аслида зиқналиги тутиб, қизимнинг соч турмаги учун анча-мунча пулни ишлатганимга ғаши келди. «Менинг кийинишимга қарши туриб қилган жанжалларингиз камми, энди набирангиз учун ҳам урушасизми?» дедим. Рост-да, мендаям орзу-ҳавас бор. Қизим тадбирда чиройли бўлиб қатнашишини хоҳлайман.\n– Қўявер, қайнона зотининг бари шу. Менинг қайнонам «жанг» қилмай қўйди. Учта болам билан ажратиб юборолмайди-ку. Қолаверса, сарф қилаётган пулимни қайнонамдан олаётганим йўқ. Ўзим топаяпман. Шунинг учун эрим ҳам индаёлмайди…\nЕтти ёшлар чамасидаги қизча эса жимгина уларнинг суҳбатини эшитиб турибди. Унинг назарида «Бувиси жуда зиқна, жанжалкаш. Онаси эса унинг чиройли бўлишини хоҳлайдиган яхши аёл. Дадаси ҳам уни яхши кўради». Бола шу зайлда «қайнона албатта ёмон» деган фикр билан… улғайиб боради. Аммо у онажониси ўз қизчасининг сочини ҳавас билан, меҳр билан саришталашга ҳам уқуви келмаслиги, оиладаги сарф-харажатни ўринсиз ошириб, оила бюджетига зиён келтираётгани, оқила, тежамкор аёл эмаслигини, шундан ҳам оиласида майда-чуйда жанжаллар бўлиб туришини, бунда ким хақ, ким ноҳақ эканини ҳозирча билмайди.\nБолалигиданоқ пардоз-андоз қилаётган, сочини фалон пулга турмаклатиб, эвазига бувиси билан онасининг жанжалларини эшитиб улғаяётган қизчаларнинг оқила, одобли бўлиб улғайишига, турмушга узатилганда тушган жойида ҳурмат топиб яшашига ким кафолот беради?\nҲаёт мураккаб. Ёш оналаримиз баъзан хақ, баъзан ноҳақ жанжалларга дуч келади. «Ўзимни ҳимоя қилаяпман» деган оқлов хулоса билан меъёридан ошириб бақиришга, сўкинишга, ўзидан катталигини ўйламай, сенсираб, қўлини арра қилиб уришишгача бораётганлари ҳам йўқ эмас. Ёш онанинг қизи ҳам, ўғли ҳам буни кўриб туради. Фарзандлар онасининг ибрат дарсидан сабоқ олиб, тарбияси шу тарзда шаклланиб боради.\nЭҳтимол ўша жувонлар эрта индин қизи улғайиб, энди онасининг ўзига бўйсунмай қўйганида «менга гап қайтарма» деб қизидан хафа бўлар. Гап қайтармаслик ҳақида тарбия берар. Қизлари бир пайтлар ўзи кийгандан ошириброқ, ўзбекликка ярашиқсиз кийимлар кийганида, тез-тез бозордан янги либос олиб бериш ҳақидаги инжиқлиги жонига текканида «яхши қиз қанақа бўлиши» ҳақида, одоб, ҳаё, ибо ҳақида ўгит берар. Аммо қизи аллақачон тарбияни онасининг кечаги кунидан, феъл-у атворидан олиб бўлганини билармикин?!\nАгар ўша оналар китоб ўқишни суйса, ўқиганларидан хулоса чиқариб ўз ҳаётига, феъл-у фазилатига бир разм солса, яхши ёмонни осон фарқларди. Ўзбекона қадриятларимизни ҳурмат қилиб ўзи ҳам ҳурматга лойиқ бўлиб борарди. Ахир орамизда болаларим етим бўлмасин деб, баъзан ноқобил, баъзан бевафо турмуш ўртоғининг жабрларига сабр қиладиган аёллар кам эмас.\nҚишлоғимизда яшайдиган шундай аёлни биламан. Унинг ўз турмушидан ўксиниб кимгадир шикоят қилганини, кимнидир қарғаб, кимдандир норизо бўлганини ҳеч ким кўрмаган. У болалари олдида ҳар турли гапларни гапиришдан ҳам ўзини тияди. Ота обрўсини сақлашга интилиб яшайди. Келин бўлиб тушган ҳовлисига меҳр қўйган. Ҳали ҳам ўз келинлик бурчларини унутмайди. Ҳаётда ҳеч нарса ажрсиз эмас, қайнонаси келинининг сабр-бардошига қойил қолиб ноқобил ўғлига инсоф тилаб дуо қилаверади.\nЯхшилик яхшиликни етаклаб келади, деган гап бор. Ноқобил эр ҳам яхшига айланди, қилмишига тавба тазарру қилди. Уларнинг бувижонларидан дуо, онасидан ибрат олиб улғайган қизлари эса, тарбияли, сабрли, одобли бўлиб улғайишди. Ҳаммаси бахт топиб кетди. Ахир халқимизда «Олманинг тагига олма тушади» деган нақл ҳам бор.


Ватанни севмоқ имондандир\nВатанни севмоқ имондандир\tmuslim.uz\n- Янв 11, 2017\tШрифт ўлчами\nВатан остонадан, инсоннинг киндик қони тўкилган тупроқдан бошланади. Кишининг туғилиб ўсган уйи, маҳалласи, қишлоғи, яқинлари – Ватан деган тушунчада мужассам. У кенг маънода бирор халқ вакиллари жамулжам яшаб турган, уларнинг аждодлари азал-азалдан истиқомат қилган ҳудудни англатади\n“Ватан” атамаси аслида арабча сўз бўлиб, она юрт маъносини англатади. Улуғ зотлардан бири “Ватан – бу инсоннинг туғилиб ўсган ери, унинг гўдаклик чоғиданоқ меҳр қўйган ўчоғидир”, – деб таърифлаган.\nВатан меҳри аввало, инсоннинг ўз оиласи, уйи, маҳалласи ҳамда туғилиб ўсган юртига меҳр-муҳаббатидир. Ватанга муҳаббат юксак инсоний фазилатлардан экани кўп зикр этилади. Бу ҳақда: “Ватанни севмоқ имондандир” дейилган ҳикматни эсга олиш кифоя. Ватанни севиш инсонга хос табиий туйғу бўлгани учун Ислом дини уни имоннинг бир бўлаги деб қарайди. Машҳур саҳобалардан Билол (розияллоҳу анҳу) Мадинага кўчиб борганларида ўзларининг азиз ва муқаддас диёрларини эслаб, соғиниб шеърлар ўқир эди. Бу ҳам, албатта, ҳар бир инсоннинг қалбида Ватанига, туғилиб ўсган диёрига муҳаббатли бўлиши табиий эканини англатади.\nҲазрати Али ибн Абу Толиб (розияллоҳу анҳу): “Ватанни севиш туфайли дунё обод бўлган”, деганлар.\nПайғамбаримиз Муҳаммад (алайҳиссалом) Маккадан Мадинага ҳижрат қила туриб, Макка чегарасига етганларида орқаларига қараб: “Эй, туғилган она юртим, агар ўз қавмим мени мажбур қилмаганида, сени тарк этмас эдим”, – дея ноиложликдан кўчиб кетаётганларини изҳор қилганлар.\nБуюк бобокалонимиз Алишер Навоий бундай деганлар:\nЯна ранжу ғурбат ҳавас айлама. Буюк шоир ва саркарда, давлат арбоби Заҳириддин Муҳаммад Бобурнинг ҳаёти ҳам Ватанни қадрини англашга ёрқин мисол бўла олади. Ўз даврининг йирик давлатларидан бирининг ҳукмдори бўла туриб, бир умр Андижонни, сўлим Фарғонани, бобокалонларидан мерос Самарқандни қўмсаб ўтади, ижодининг салмоқли қисмида Ватан соғинчи иси уфуриб туради.\nКелтирилган ҳадис ва ибратли мисоллардан маълум бўладики, Ватан инсон учун муқаддас, ҳеч бир нарса билан алмаштириб бўлмайдиган туйғу, у ўз-ўзидан севилишга, ардоқланишга ва қадрланишга лойиқдир.\nВатан ҳимояси йўлида ухламасдан пойлоқчилик қилган кўз эгасини дўзах оташи ҳам куйдирмас экан. Бу тўғрида Ибн Аббос (розияллоҳу анҳу)дан ривоят қилинган ҳадисда Пайғамбар (алайҳиссалом); “Икки кўз эгасини дўзах оташи куйдирмас: бири бу – Аллоҳдан қўрқиб йиғлаган, иккинчиси – Аллоҳ йўлида пойлоқчилик қилиб ухламаган кишини”, – деб марҳамат қилганлар (Термизий ривояти). Юртимиз довруғини дунёга таратган буюк аждодларимиздан, кубравия таълимоти асосчиси Нажмиддин Кубро ҳақиқий Ватан ҳимоячиси қандай бўлишининг ёрқин мисоли бўла олади. Замонасининг йирик алломаларидан, минглаб муридларга эга бўлган бу тариқат пешвоси мўғуллар бостириб кирганлигидан хабар топгач, биринчилардан бўлиб Ватан ҳимоясига отланади. Мўғул ҳукмдорлар Нажмиддин Кубронинг халқ орасидаги обрў-эътиборини кўриб, унга шаҳарни ташлаб, ўзи ихтиёр қилган тарафга кетишни таклиф қилади. Ватанни ўз жонидан устун билган Нажмиддин Кубро босқинчиларга қарши жангга киради ва туғ кўтариб, лашкарни олға чорлаб бораётган ҳолатда шаҳид бўлади. У зот туғни шунчалар жон-жаҳди билан ушлаган эдики, байроқни қўлларини кесибгина олишга муваффақ бўлишади. Тарихимиздан бунга ўхшаш мисолларни яна кўплаб келтириш мумкин.\nВатанпарварлик туйғуси билан яшаш, фаровон кунларимизнинг қадрига етиш, уни асраб-авайлаш зиммамиздаги улкан масъулиятдир.\n“Хожа Бухорий” ўрта махсус ислом билим\nюрти маънавий-маърифий ишлар бўйича мудир ўринбосари 331 марта ўқилди\tДругие материалы в этой категории:\n« ВАТАН ҲИМОЯСИ – МУҚАДДАС БУРЧ\tВатан ҳимояси олий саодатдир »


Бенамозга қиз бериш жоизми?\nBy IxlosOrg on 03/21/2016 21 НИКОҲ ФАТВОЛАР\nФосиқ одамга қиз берса бўладими? Куёвнинг фосиқ эканини, яъни унинг ароқ ичиши, намозни ташлаб қўйиши ва шу каби ишларини била туриб, буни келин тарафдан яшириш мумкинми? Бу нарса бўлажак келинга зулм эмасми?\nБисмиллаҳир роҳманир роҳим, Аллоҳ таолога ҳамду санолар ва Унинг Расулига ҳамда саҳобалари ва аҳли байтларига дуруду саловотлар бўлсин!\nАввало, бенамоз ҳақида; инсон агар намозни фарзлигини инкор қилиб, қасддан тарк қилса кофир бўлади. Фарзлигини инкор этмаса-да, ялқовлик қилиб тарк этган киши эса қаттиқ гуноҳкор бўлади. Унга бериладиган ҳукм шуки, тавба қилиб, намозга қайтишга буюрилади. Агар қайтмаса, то тавба қилиб, намозга қайтгунига қадар қамаб қўйилади. Аллоҳ таоло дўзах аҳли ҳақида айтади: “(Фаришталар дўзах аҳлига): “Сизларни нима Сақарга киритди?”, (деганларида), улар айтурлар: “Биз намоз ўқигувчилардан бўлмаган эдик” (Муддассир: 42-43).\nБенамоз фосиққа қиз бериш жоиз эмас. Чунки никоҳда эр-хотин ўртасида дину диёнатда тенглик талаб қилинади. Бенамоз фосиқ эркак намозхон солиҳа аёлга асло тенг бўла олмайди. Динини, ибодатини эҳтиром қилмайдиган бундай кимса ибодатли солиҳа аёлни қадрлай олмайди. Набий саллаллоҳу алайҳи ва саллам айтадилар: “Агар сизларга дину диёнати ва ахлоқи манзур бўлган киши қизларингиз (ёки қариндошларингизнинг қизлари)дан бирининг қўлини сўраб келса, албатта қизингизни унга турмушга беринг. Аксинча, қизингизни унга турмушга бермасангиз, (балки фақат бой-бадавлат ёки мансабдор кишиларгагина турмушга берсангиз, у ҳолда, эҳтимол кўпчилик йигитлар хотинсиз, қизлар эса эрсиз қолади ва фаҳш ва бузуқликларга йўл очилади. Охир-оқибат,) ер юзида фитна ва катта фасод юзага келади”.\nУшбу ҳадис турмуш қуришдаги муҳим бир асосни, яъни эр-хотин ўртасидаги дину диёнатда тенглик-уйғунлик тамойилини баён қилиб беради. Бенамоз фосиқ кимса солиҳа намозхон аёлнинг тенги эмас.\nХуллас, ота қизини бенамозга турмушга берса ҳаром амалга қўл уриб, гуноҳга ботади. Шаъбий роҳимаҳуллоҳ шундай деганлар: “Қайси бир ота ўз қизини фосиққа турмушга берса, у билан силаи раҳмни узибди” (“Шуабул иймон”, 8334-асар). Куёвни фосиқ, бенамоз эканини била туриб, буни келин томондан яшириш катта гуноҳ ҳамда бўлажак келинга зулм ва хиёнатдир. Бу борада адолатли бўлиш, маслаҳат сўралган кишидан ҳар икки томоннинг хато ва камчиликларини тўғри баён қилиш талаб қилинади. Аллоҳ таоло айтади: “Албатта Аллоҳ адолатга, чиройли амаллар қилишга ва қавм-қариндошга яхшилик қилишга буюрур ҳамда бузуқлик, ёмон ишлар ва тажовузкорликдан қайтарур. У Зот шояд ибрат-эслатма оласизлар, дея сизларга панд-насиҳат қилур” (Наҳл: 90).\nКелин ёки куёв танлашда эътибор бериш зарур бўлган ишлар билан яқиндан танишиш учун саҳифамиздаги “Куёв танлаш” ҳамда “Қаллиқ танлаш” мақолаларига мурожаат қилишингиз мумкин. Аллоҳ ҳаммамизни Ўзининг тўғри йўлида собит қадам қилсин!\n Шавоҳидлари билан ҳасан ҳадис. Термизий (1084), Ибн Можа (1967) ва Табароний “Авсат”да (1/141) ривоят қилишган. Ҳадисни Албоний “Ат-тарғиб”да (3090) ҳасан деган.\nAvvalgi maqolaБотинийларнинг номлари ва уларга бу номлар берилишининг сабаблари (1)\nKeyingi maqola Умар розияллоҳу анҳу: даъват йўлидаги жасорати


Аллоҳ таоло сахийликни инсонларнинг энг яхши фазилатларидан санаб, сахий кишиларга охиратда улкан ажр-савоблар бўлиши хабарини берган.\nИслом динида садақанинг фазилати жуда улуғ ҳисобланади. Садақанинг энг ҳақдори камбағал-фақир кишилардир. Исломда садақанинг жорий қилиниши ҳам ўша тоифанинг ҳимояси ва ёрдами учун бўлган. Садақа қилиш хоҳ ошкора бўлсин, хоҳ махфий бўлсин, доимо ўз эгасига фойда келтиради, унинг гуноҳларининг ювилишига сабаб бўлади. Қуръони каримда: “Эҳсон (эзгулик)нинг мукофоти, фақат Эҳсон (эзгулик)дир.(Ар-Роҳман сураси, 60-оят)”, -дея баён этилади. Яъни, киши ҳаётини гўзаллик билан буркашни истаса, аввало, ўзи бировларга яхшилик кўрсатиши лозим бўлади.\n«Садақа» уламолар истилоҳида Аллоҳ таолога қурбат ҳосил қилиш нияти ила тириклик чоғида эвазсиз мулк қилиб беришдир. Роғиб Асфиҳоний айтади: «Садақа инсон ўз молидан қурбат нияти ила чиқарган нарсадир. Закотга ўхшаб. Аслида ихтиёрий мол чиқаришни садақа дейилади. Фарз мол чиқаришни закот дейилади. Гоҳида ҳар бир яхшилик ишни ҳам садақа дейилиши бор.\nАгар молни муҳтож кишига эвазсиз мулк қилиб беришдан Аллоҳ таолога қурбат ҳосил қилиш кўзланса, садақа бўлади. Агар молни бериладиган шахс олдига уни улуғлаб ва меҳрини қозониш учун олиб борилса, ҳадя бўлади.\nАллоҳ таоло айтади: «Садақани ошкора қилсангиз қандоқ ҳам яхшидир. Агар махфий қилсангиз ва фақирларга берсангиз, бу сиз учун яхшидир. Сиздан гуноҳларингизни ювадир. Ва Аллоҳ қилаётган амалларингиздан хабардордир».\nУшбу ояти каримада садақани ошкора қилиш ҳам, махфий қилиш ҳам мақталмоқда. Бу ҳақдаги бошқа оят ва шаръий далилларни жамлаб ўрганиб чиққан уламоларимиз хулоса қилиб айтадиларки, садақа фарз бўлса, уни ошкора қилиш яхши, чунки бу ҳолда Аллоҳнинг амрига тоат ошкора кўринади ва ҳақдор бўлмаган кишиларга ҳам мазкур садақадан тушиб қолиши мумкинлиги олди олинади. Агар садақа ихтиёрий бўлса, уни махфий қилингани яхши. Риёдан ва манманликдан узоқда бўлинади. Ояти каримада:\n«Садақани ошкора қилсангиз қандоқ ҳам яхшир», дейилганида, фарз садақалар кўзда тутилган.\n«Агар махфий қилсангиз», дейилганида, ихтиёрий садақалар кўзда тутилган. «… ва фақирларга берсангиз, бу сиз учун яхшидир». Яъни, садақанинг энг ҳақдори камбағал-фақир кишилардир. Исломда садақанинг жорий қилиниши ҳам ўша тоифанинг ҳимояси ва ёрдами учун бўлган. Садақа қилиш хоҳ ошкора бўлсин, хоҳ махфий бўлсин, доимо ўз эгасига фойда келтиради, унинг гуноҳларининг ювилишига сабаб бўлади: «Сиздан гуноҳларингизни ювадир».\nБу ваъда ўз навбатида кишиларнинг қалбини ларзага солади, тақво ҳиссини ортдиради. «Ва Аллоҳ қилаётган амалларингиздан хабардордир». Ҳар бир амалингизга ўзига яраша мукофот ёки жазо беради.\nСадақа фақат маълум катта ҳажмда бўлиши шарт эмас. Бир дона хурмо бўлса ҳам садақа бўлаверади. Садақа оч қилган инсоннинг қорнини тўйдиради.\nСадақа уни қилган одамнинг хатосини ўчиради.\nРаҳбар ва олим одамлар ўзларига қарашли кишиларни садақага чорлаб туришлари лозимлиги.\nАризмаган нарса демай, топганини борича садақа қилса қабул бўлиши.\nСадақа очларга бўлиши яхшилиги.\nСадақа ўз соҳиби гуноҳини ювилишига сабаб бўлиши.\nҚайс ибн Ибоддан ривоят қилинади: «Албатта, садақа худди сув оловни ўчиргандек хато ва гуноҳларни ўчиради».\nPrevious “Қачон ихтилофни кўрсангиз, катта жамоатни маҳкам тутинглар”\nNext Сахта салафийларнинг васила тўғрисидаги қарашларига раддия.


Норма маслахатчи / 2020 йил / № 01 / Ислоҳот одимлари\nЎзбекистон Ер ресурслари, геодезия, картография ва давлат кадастри давлат қўмитасида қайд этилганидек, ер ресурсларидан оқилона фойдаланиш, геодезия ва картография соҳаси фаолияти бўйича ягона давлат сиёсатини ишлаб чиқиш ва амалга оширишни таъминлаш борасидаги саъй-ҳаракатлар туфайли қонунбузилиш ҳолатлари анча камайди.\nЕр муносабатларини тартибга солиш, ерлардан самарали ва оқилона фойдаланиш ҳолатини доимий назорат қилиб бориш бўйича давлат инспекторлари томонидан хўжалик юритувчи субъектлар фаолиятига аралашмаган ҳолда мавжуд ерлардан оқилона ва самарали фойдаланиш ҳолатлари мониторингдан ўтказилди. Унга кўра, ерларни ўзбошимчалик билан эгаллаб олган 2 582 нафар ердан фойдаланувчига, 1 536 нафар хўжалик юритувчи субъект раҳбарларига ер қонунбузилиш ҳолатларини зудлик билан бартараф этишни сўраб, бажарилиши мажбурий бўлган кўрсатмалар берилди.\nБош прокуратура ва қўмита ўртасида тасдиқланган қўшма тартиб асосида чора кўриш ва қонунбузилиш ҳолатларини бартараф этиш учун 1 331 та ҳолат бўйича ҳужжатлар расмийлаштирилиб, вилоят ва туман прокуратураларига киритилди. Ўзбошимчалик билан эгаллаб олинган ер майдонлари, қурилган ноқонуний қурилишларни буздириш ва тегишли чоралар кўришни сўраб 437 та ҳолат бўйича судларга даъво аризалар киритилди.\nЎзбекистон Республикаси «Ер кодекси»нинг 5-моддасида вилоятлар, Тошкент шаҳар давлат ҳокимияти органларининг ер муносабатларини тартибга солиш соҳасидаги ваколатлари аниқ белгилаб берилган бўлсада, бу бўйича тегишли таъсир чоралари кўрилмаяпти. Масалан, ўтказилган мониторинглар натижасида 4 596 та аниқланган ер қонунбузилиш ҳолатининг 384 таси бартараф этилиши таъминланган, холос. Шуни инобатга олган ҳолда келгусида бу борадаги қонунбузилиш ҳолатларига тизимли чоралар кўрилади.\n2014 йилга қадар кадастр йиғмажилдини шакллантириш ва кўчмас мулкка бўлган ҳуқуқларни рўйхатдан ўтказишда тегишли бўлган ёки умуман тегишли бўлмаган ҳужжатларнинг талаб қилиниши, қоғоз кўринишидаги ҳужжатларнинг кўплиги, хизмат кўрсатиш муддатлари узоқлиги фуқароларнинг сарсон бўлиши ва норозилигига ҳамда коррупцияга сабаб бўларди. Ҳозир эса кўчмас мулк объекти бўйича кадастр йиғмажилди шакллантирилади ва унинг натижаси бўйича мулкдорга кадастр паспорти тақдим этилади. Кўчмас мулкка бўлган ҳуқуқнинг давлат рўйхатидан ўтказилганлигини тасдиқловчи гувоҳнома бериш бекор қилинган бўлиб, давлат реестридан кўчирма тақдим этилмоқда. Шунингдек, кадастр паспортини шакллантириш уй-жойлар бўйича 3 кундан 10 кунгача муддатда, кўчмас мулкка бўлган ҳуқуқни рўйхатдан ўтказиш эса 2 иш кунида амалга оширилади.\nКўчмас мулк бегоналаштирилганида объектда ҳеч кандай ўзгаришлар қилинмаган бўлса, янги мулкдорга қайта кадастр паспортини расмийлаштириш талаб этилмайди. Фақатгина ҳуқуқи рўйхатдан ўтказилади ва реестрдан кўчирма тақдим этилади. Кадастр паспортини ва реестрдан кўчирма тақдим этиш жараёнлари электрон тизимда амалга оширилади. Фуқароларга қулайлик яратиш, сарсонгарчилик ҳамда коррупцион ҳолатларнинг олдини олиш мақсадида кадастр паспортини расмийлаштириш ва ҳуқуқни рўйхатдан ўтказиш учун мурожаатлар ҳудудий давлат хизматлари марказлари орқали қабул қилинмоқда.